Lifan-Z/Chinese-poetries-txt huggingface dataset:
子真坛下紫微边，深夜风光俗好传。不道求铅堪益寿，却言药物可延年。仙丹未必离身内，人意何须立户前。或是山精迷弄汝，故将杂色等闲看。
真铅真汞最堪凭，此理昭昭却少行。白虎鼎中成玉液，螣蛇宫里养金精。坎男离女分三位，日月东西合一程。若向此中寻得路，婴儿相貌自然成。
金丹换骨不相欺，大抵凡流性易迷。若使赤蛇腾海北，自然玉兔走天西。栽莲使者行真水，种火龙王启大蹊。好向此中寻捣炼，飞腾只在一刀圭。
幸得修真趣理深，勤勤烹炼水中金。若知紫府莲堪种，始信昆仑路可寻。日月合来光上下，白青交后彩浮沉。自从得此真消息，荣辱人间总不侵。
少年何事学诗书，争似求真保玉壶。更不劳神游赤水，只知存性养玄珠。鼎中日月何人有，炉内丹砂世所无。人笑此中多寂寞，此中寂寞与人殊。
既悟今生与后生，何须苦苦强谈禅。华池水号升天药，金鼎莲为出世筌。下乎始知深妙妙，功成方见理玄玄。自从一得明师指，始信云车出俗廛。
三清门户出无猜，自是凡夫不肯来。月魄日魂为道路，虎泉蛇火作梯媒。三田勤固元精种，一鼎坚牢后却开。无质自然生有质，真胎能解结灵胎。
绛桥行气总为非，自是凡夫着相迷。北海鼎炉分造化，南溟宫殿合天倪。虚无只就还丹力，恍惚身成妙道齐。若向浮生能见得，浮生只可比醯鸡。
尘寰道友万千人，几个虚名几个真。不悟汞铅为至宝，却将炉灶学烧银。内中采药方端的，外里求丹谩苦辛。何况迷途有迷者，不为自误误他人。
九真山下有华池，此水延年世不知。金橘生成光色透，弹丸小大彩霞飞。送归北海深藏密，般上南溟事怪奇。只候此中功力就，黄云片片拥婴儿。
九真山上接楼台，日月浮生紫气堆。北海下生金芍药，南溟宫产玉攻瑰。三清门户三田奥，九转工夫九辙回。当此炼成无价宝，从教人笑我痴𫘤。
扰扰寻师苦苦忙，但求神水是仙乡。荧煌一鼎镕金汁，灿烂三田湛玉浆。夜半只知真火焥，房中不觉彩霞光。超凡一粒真堪重，始信蓬莱去路长。
鼎中大药世难知，日月双投姤不迷。未必妙光方火枣，始思玄理号交梨。溶溶朱粉飞云远，湛湛神辉满室齐。一纪烹煎才得了，便乘鸾辂上天梯。
隐迹人间数十年，不令众觉种丹田。五行聚会生俄尔，一颗圆明出自然。湛湛神炉开白雪，依依铅鼎泻红莲。近来不觉浮名起，多被人来叩妙玄。
金丹饵了骨毛轻，便觉蓬莱去有程。澄湛药炉分玉粉，凄凉气海彻三清。昆仑宫殿年年耸，紫府楼台日日成。只此便乘云鹤驾，笑人笑我学长生。
学道多多少悟真，真成便见自家身。三田有路纵横去，万类无缘变换因。土内养金金色重，鼎中进火火功新。若于财色全无动，便是蓬莱洞里人。
忍辱多多日苦辛，闭门又被鬼偷精。不知牢锁丹田固，争奈魂狂紫府倾。阳气旋衰难保寿，阴邪浸长易消兵。劝君火急寻师去，莫为冤魔破道情。
只见神炉当子夜，岂知火力散阴邪。忽于金鼎凝寒玉，倏尔真身现彩霞。沆瀣露中分白雪，华池水内养黄芽。此中便见真消息，莫浪驱驰觅鹿车。
人有金丹可返魂，常流迷道不知吞。朱禽若启岩前地，白鹿须投海底门。欲得必先调气马，由来宜急锁心猿。善男善女寻真诀，莫把形容化土坟。
静坐焚香念念中，念中须见己形容。生成本藉铅中汞，变化端由火里龙。二八莫辞频采造，一三还用苦交冲。此中有路通天去，可把尘踪继赤松。
莫嫌野客漏机微，要接仁人至上蹊。悟者便从言下悟，迷途终是意中迷。甲庚一判龙归左，卯酉双投虎在西。若见玄玄玄里事，不离真个是夫妻。
我身我命与天齐，只得金丹便出迷。灵质长来居玉殿，圣胎生就步云梯。蜉蝣世界何须恋，䗖𬟽衣裳不必携。烹炼虽然劳日月，出尘宜假一刀圭。
绀宇凌云接太和，萦回委曲过山阿。灵峰散彩祥光满，宝盏浮花景象多。瀑布迅从双涧落，禅徒争向一梁过。何当摆脱尘埃路，洗去人间万事磨。
一到巾山眼界宽，招提直在翠微间。黄鹂过处金穿柳，白鹭飞时雪点山。渔艇两三随月上，海帆八九趁潮还。归时听得梅花角，落日西城未掩关。
一上危梯一解颜，重岗复岭四周环。山川尽出登临外，天地都归俯仰间。飞鸟直随双目断，游云长与片心闲。文书了却无余事，日午须来日落还。
背日西来眼界明，隔溪遥见梵王城。旌旗夹道蔽山影，笳鼓入林闻谷声。青鸟向人疑有意，白云迎客不无情。夕阳临水共归去，明日纷纷尘事生。
斑斑染黛色差匀，个个微圆类绿萍。不比榆钱铺砌白，未饶荷叶点溪青。陶镕尽出春工巧，磨就多应雨夜零。好与诗人买风月，何妨积贮满空庭。
芒鞋侵晓踏青霜，九里松阴引兴长。云雾浅深山变态，风烟舒卷水晶光。千岩寒月笼疏薄，一笛西风度渺茫。短艇不来人意懒，谁知搔首正相望。
仙巾鹤氅与云轻，晚出岩梯最上层。复复陇头归去雁，阴阴松下远来僧。风吹寒水光成叠，木落重峦碧有棱。行到湖边归兴尽，画桥临水与谁凭。
一别支公仅两年，山房高隠尚恬然。心清已澈灵泉奥，行峻应磨峭壁坚。俗眼不来青障里，孤峰谁认白云边。更期香火深寒夜，坐使飞花坠九天。
大帅新谣十五州，残春摸石是遨头。氲氲喜气随民遍，冉冉风光尽日流。野俗只知观䜩赏，主人非独为嬉游。晚回都骑箫鼙引，观稼郊原亦暂留。
三月前头二月天，湖亭雄绝富韶妍。石形卓砌虎蹲岸，樯影浸波龙卧渊。向日鲜明花曝锦，随风零乱柳飞绵。春来此地堪行乐，谁共赏心张雅筵。
高挂朝冠返故乡，静延真侣创新堂。不容闲草依阶砌，已许归云宿栋梁。爱客定须添酒病，惜春应未减诗狂。肯同阮巷分南北，松竹交阴隔藓墙。
广文官舍冷如冰，几叹朝衫脱未能。忽买春田埋玉地，犹悬绛帐读书灯。佳名空缀仙都石，妙偈争传海寺僧。一幅粉旌春水漫，惜君谁不涕奔腾。
万方刹境一珠辉，稽首如空无所依。汝浦共瞻云独往，灵岩遥伫锡东飞。烟霞隠现青莲峙，龙象欢呼白拂挥。多谢禅耆来访我，双林风月静相违。
公为逐客向何州，我亦求家赋远游。邂逅二林成晤赏，寂寥千古想风流。玉锵溪堰凉吹榻，盖偃松萝翠满楼。明日分携重回首，𬬻峰空见紫烟浮。
回雁峰南楚越分，潇湘烟水思离群。林寒欲暗他江浦，月出先明半岭云。客子无归迷世路，故人不见隔兵氛。春风空寄相思字，寇邓经纶早晚闻。
松阴岚影翠回环，尽在墙垣缭绕间。舟楫更无通别浦，烟霞曾不接他山。诗亡石在云徒恨，剑去池荒水自闲。偷得公余来一饷，遥城钟鼓出催还。
匆匆乘诏解行舟，早晚重来此地游。今日湖山诗似杜，当年庠序学如丘。烟波初入朝宗浦，风月还思望海楼。红旆碧幢留不住，空余遗爱在南州。
白云亭构见浮图，贤尹标名意有余。闲抱石岩禅客座，影笼墨迹宪台书。玎珰玉溜无停响，潇洒琅玕不用疏。登赏已知情放佚，飘飘应喜类相如。
双溪会处创危亭，我爱亭成不异名。到此更谁分别派，同归终见入东瀛。清辉黛染环檐色，幽响琴传出涧声。自信竹林林上美，剪裁今已属贤明。
危顶裁成九日亭，蓬瀛透出海峰青。满前细菊浮樽酒，四顾凝云簇画屏。月为情多良夜至，人贪景胜醉魂醒。风流令尹江山主，此乐同民德已馨。
禁苑精庐是切邻，衣巾虽旧不沾尘。钟鱼声里吟连晚，花柳香中醉过春。和玉重泥烧药灶，买丝新接钓鱼纶。绕湖十万人家住，如此清闲有几人。
洗光朝日上旋旋，瑞色分临此地先。门迥帆收江市密，山深龙卧海潭圆。静然柏子听幽偈，闲立苔痕问小禅。莫讶潮平归渡晚，斯游有意已三年。
山光竹影交寒辉，下有碧浸吹涟漪。沙痕隠隠白鸟去，石声凿凿扁舟归。芝兰发香禅味远，云雾吐秀人家稀。须知春事不可挽，杜鹃已绕林中飞。
涧底轻雷喷玉泉，石桥僧度是何年。灵峰斗隔人间世，真境潜分洞里天。施食曾闻龙就掌，谈空应有虎当筵。道猷雪涕非无谓，谁见湔肠挂木颠。
柳眼脱壳花将飞，麦梢弄黄青穗肥。鹁鸪翩翩避舟去，燕泥悮落沾人衣。树外浮阳湖水渌，漠漠不动含晴晖。沙暖浴凫遗翠羽，岸深老蚌吐明玑。
古井嵌空下如屋，寒泉馥冽甘如饴。昔人传是龙蜃窟，睡未千岁人不疑。云蒸每见飞雳火，沉绠或惹髯间牦。安得海奴秉犀炬，乘月夜照窥端倪。
发轫嵩麓背烟岩，解维水程仍二三。杞邦想见旧风烈，许邑自知诚子男。天地忧怀真过计，文献不足良可惭。放舟适未觏君子，白头终期老江潭。
轻澜沔满带维舟，新雨群鱼藻际浮。既亦非知梁上乐，敢嗟彼有釜中忧。汉江水浊斑衣獭，楚岸烟深雪色鸥。未作金鳌莫惊惕，月澄清海漫如钩。
昆阳城下黍苗稀，寂历荒墟隠翠微。远想龙蛇方鬭野，解驱虎豹使成围。乌知将拥河流断，定喜能令屋瓦飞。白水真人今物化，舂陵惟有荷锄归。
轻云细雨放花时，才过清明已夹衣。拼得酒时教尽醉，可题诗处莫空归。丁宁莺语机关巧，轻薄杨花气力微。阊阖晚来行客尽，稚乌相趁入城飞。
石头槎牙占官道，松树老怪枿断云。骊龙睡隠潭水黑，雨积粪壤生朝菌。山光缭绕林朴樕，野气空阔云氤氲。归来月落天色莫，水边游女溅红裙。
筑岩胥靡继甘盘，此道寥寥不复存。古庙秋风尘黯黯，故陵烟树月昏昏。君臣难遇真千载，岸谷谁知旧九原。魏尚端能似颇牧，独无新梦到天阍。
今古俱无忌惮情，厄台犹敢尚为名。裔孙不复重瞳圣，俗目俱同瞽叟盲。见愠仲由空肮脏，脍肝盗跖尚彭亨。圣人道大故难用，谁听弦歌兕虎声。
行过横烟杳霭中，低低茆舍绕蒿蓬。譍门见客僧如鹿，席地围炉火自红。隙壁射床千里月，破窗吟纸一川风。仆夫密劝休安枕，闻道穿窬是主翁。
垅上弓旌降鹤书，戋戋璧帛贲乡闾。汉宫入奏贤臣颂，蜀道荣观驷马车。谁谓诸侯老宾客，归来华发伴樵渔。泮宫陈迹神游否，绛帐门生多石渠。
忽见微云别峤生，急缘危磴下峥嵘。势倾海岱千岩黑，力卷江湖万叶声。碧瓦依稀人暗喜，急溪湍涨马初惊。老僧宴坐朱门底，应笑狂夫冒险行。
曲玉回辉莹可观，秋冰壁立动涵澜。每嗟许国酬身晚，忽觉余光照胆寒。映座未容华表客，整簪空慕鵔鸃冠。云车一去桥山晚，宝镇于今下古坛。
凝澄不动水渊槃，风拂泉生或细澜。月影透帘朝日薄，龙辉绕匣夜光寒。玄冥借魄知神物，男子无闻已弱冠。照我精诚至麟阁，缓随弓剑上仙坛。
年少看书耻未多，壮心今岁沛中歌。带江黄帜有𫏋跖，举国白头无绛何。为我忠谋能有几，匪人阿比敢言他。手攀荆葛藤萝近，敢把新凉取次过。
逋逃内溃古云多，楚塞群雄尚感歌。血飨彼猖神苟幸，庙谋非壮士谁何。将军威信当询众，决胜神机岂谓他。试把香囊问少子，淝川投策夜潜过。
功名于我实何多，祇为浮华未浩歌。两月病痁诚已甚，半头白发似无何。诏惟选吁将从众，学贵师心在匪他。当世闻人知不少，片言敢谓众难过。
为贫轩冕未忘情，宁使栖迟抱六经。安得神仙断鲸剑，拂开云翳露天青。雾浓玄豹终朝隠，冰薄猜狐抵夜听。昏垫直疑皆饮鸩，沉冥何苦辨清醒。
春光故故恼人情，新葺茆茨欲醉经。积雨水衣龙颔滑，晚晴山翠佛螺青。月边柳色疏疏见，风外梅花细细听。半夜白云生石枕，润珠蒸湿醉魂醒。
我似羁縻遐徼州，君如霸府大诸侯。如何鼎食素烹饪，乃谓溪毛堪荐羞。驽马但能追十驾，铅刀奚可断千牛。鄙人粗亦知臧否，敢诮东家故日丘。
谁言天地一无私，底事阳和到顶迟。暑气已交五六月，云中初见两三枝。可怜下土炎蒸日，却是青霄烂漫时。第有荣心莫嗟晚，物情先盛复先衰。
久料腾骧空冀北，如何留滞困周南。闻君载酒访狂客，把酒为君当剧谈。上国分携今已久，丹砂未就我怀惭。六蜚驾驭须天马，吾恐骅骝备两骖。
土渴山焦独在阿，考槃孰与世相过。皇皇夫子犹伤凤，碌碌苍生尚执柯。头白已惊为学晚，日长赢得读书多。北禅释子应相笑，树瘿多年变木鹅。
花梢未动雨中听，催遍园林百果成。六月不知春色尽，五更来伴夏鸡声。树头萧瑟长风过，马上瞢腾短梦惊。劝汝无言归旧谷，先秋番次候虫鸣。
雨脚如麻未肯收，雨中还作法王游。云埋辇路烟初合，水溅松岩雪乱流。心畏险途常恐失，寒侵病骨已知秋。群峰耸峭犹无畏，为语山僧不用留。
禅老家风古少林，道场遗迹蔽烟岑。山遮石脚斜阳早，云碍钟声出谷深。只履度关天杳杳，九年面壁海沉沉。欲知苗裔能传法，柏树犹明圣主心。
陈迹相推今古同，池边倚杖送归鸿。童山尚接千岩秀，穉树犹传万壑风。春意物情迷野兴，水光天影共青空。雍门有泪应承睫，绕墓行吟吊习公。
欲和丰年几日霖，密云委地结繁阴。莫疑造物收功晚，自是阳和着意深。且具黄鸡倾白酒，更求青李与来禽。扫除万古穷通想，付与南薰一弄琴。
绿芰红蕖照眼新，池塘风软起青苹。远山碧映重林暮，委径香传别洞春。五月独为长道客，沧浪自有濯缨人。谁知雅意在丘壑，惭对箕嵩愧路尘。
老恋林泉拒衮衣，高山景行众思齐。久膺重任当先觉，独以清风激众迷。越相家声千载后，商公旧隠白云西。坐令贪懦趋忠厚，寄语狂童勿芥鸡。
将军材气旧无双，老矣犹思强挽强。金厩愿乘千里马，玉关归奉万年觞。受降城下沙场雪，无定河边木叶霜。赠我良弓借余勇，君应真胜楚人亡。
三径就荒陶令宅，两峰高并杜翁情。悲秋不奈黄花好，落帽谁怜白发生。远岫薄云收细雨，晚林丹叶弄新晴。登临俯仰寰区隘，欲驾风轮更上征。
黄金照地晋将军，剑履盈门万石君。独以德名追远裔，尽将富贵比浮云。璚田种药期公寿，夜壑移舟忽梦分。仿佛平生阻瞻觌，一诗三叹漫殷勤。
东邦滨海帝忧劳，慎迪名卿礼意褒。板简拜旌前宪掾，云骈骖驭旧仙曹。庭柯露下回春色，夜浦珠还息海涛。阴惠日隆天眷异，蓬莱东去近金鳌。
殊重平生邴曼容，退身能勇自为雄。盛衰付与枕中梦，福禄犹嗤塞上翁。松菊渐荒三径合，鹤猿悮怨故山空。苍苔满地尘凝席，惟有萧萧蕙帐风。
金马玉堂高步宜，中年遂与水云期。太冲早擅三都赋，叔度难量万顷陂。夜壑藏舟今孰在，白驹过隙事堪悲。南园从此无行迹，老桧高松知未知。
桐庐古郡浙江东，山色溪光藻镜中。后夜相思千里月，高怀为寄一襟风。欲纡龟纽黄金印，且学羊裘老钓翁。忠义传家君勉勉，清名不必问穷通。
风驾已驰供御品，霜郊未卷喊山旗。七闽地产犹为宝，两府官高故不遗。须藉水帘泉胜乳，也容双井白过磁。东堂退食公宫晚，金鼎新烹欲沁脾。
思君仍岁此相逢，后夜梦魂无复东。白纻泪痕何处恨，故园花信几番风。归来可喜似新燕，惜别预愁如去鸿。老矣奈何春半老，悠悠万事付杯中。
文范今亡见嗣卿，颍川应聚异时星。清风特为吾曹至，畏景宁忧日御停。踏雪曾穿东郭履，移文今忤北山灵。烹茶且酌南溪水，第欠金山第二𤃩。
云如戏我舒还卷，雨似欺人去复来。学道忘忧从老至，持杯得意使颜开。骊驹喜饱嘶犹恋，猘犬夸狞吠欲催。三日山中果何有，赋诗满得锦囊回。
赵括痴儿漫喜兵，他年自料困长平。将军各有万人敌，下士难先二子鸣。卢骆杨王何足算，江黄六蓼岂劳征。英雄少贬虽惭愧，且徇区区月旦评。
岳镇中天司下土，名山宫殿锁云扃。固知正直作威福，岂徇往来惟醉醒。封禅今无秦汉侈，降生谁是甫申灵。何当弭节朝双阙，一曲钧天梦帝庭。
武侯战地记他年，战后犹当似率然。会向渭原惊仲达，尚应江碛感桓玄。背山左泽甘如彼，傍砌绕篱今可怜。莫问兴亡进羹茹，书生赢取腹便便。
晚晴紫翠溢平川，三十六峰凝霁烟。匹练依稀分秀岭，玉虹摇曳舞危巅。寒光定是连明汉，清气都疑贯九渊。可笑夜来风吹后，乱沟斜涧亦涓涓。
嵩高峻极压三川，周视方舆见广员。绝顶固知天下小，泰山为占海隅偏。白云散尽千林月，急雨收回万壑烟。莫笑层峦高似岸，举头一握是玄天。
节藏泥滓气凌空，荐俎宁知肉味重。未许韦编充简策，已胜丝黍诳蛟龙。短萌任逐霜刀重，美干须烦雪壤封。他日要令高士爱，不应常共宰夫供。
雨后秋风入翠微，我来仍值晚凉时。山遮日脚斜阳早，云碍钟声出谷迟。故国空余烟冉冉，旧宫何在黍离离。兴亡满眼无人语，独倚栏干默自知。
此身常恐竟无成，忧患频更已不惊。下第但能供酒令，他时何意主文盟。耽经谩有春秋癖，闭户犹防月旦评。独对秋风叹华发，暮云萧瑟岁峥嵘。
社公沐发望年丰，岂谓雨余仍苦风。未报田间禾颖秀，但惊堂上燕巢空。里人分胙祈微福，稚子爬沟拟乞聪。老病不知秋过半，谩刍新酿要治聋。
岁为兹山一再登，渡头飞阁独相凭。云生江海交流处，人在松萝最上层。残雪既能留野客，春风先与报山僧。凭谁邀上东岩宿，更约花时命杖藤。
平生扰扰复胶胶，学省重来岁又交。骑马醉遭官长骂，读书惭被学生嘲。何为眷恋米三斗，便可经营宅一茅。好买江干千个竹，待看烟雨长春梢。
午门钥入断人行，禁漏稀微出迩英。齐拜敕书期老仗，并驱驺御出西城。喧哗灯火看如梦，关锁官曹祇寄声。聊付能诗破羁旅，诗成冉冉又还生。
清秋官舍酒瓶空，满袖黄花情所钟。忽得数篇吟可老，绝知开口笑难逢。浮舟有底不归去，戏马犹能限莫从。江上鲈鱼三尺许，西风欹枕梦魂浓。
卧听高斋落叶风，清诗交咏想晨钟。故人厚意论千载，正始遗音仅一逢。胶漆初期在俄顷，云龙莫恨不相从。芸房深锁秋香冷，郁郁葱葱佳气浓。
白鹿真人欻御风，青杉手种大如钟。还丹未化神应护，道骨相期子合逢。万里且看腾踏去，一樽聊喜笑言从。攒峰列壑休南望，晓榻秋阴分外浓。
曹公长剑一杯酒，邓子孤云万里心。神骏莫辞观马厩，深沉久合寄书林。礼闱联事几三月，词客悲秋共一音。独有何郎诗思苦，空阶点滴伴清吟。
我家书册代耕农，尚祝瓯窭亩一钟。再筑金台端不昧，高悬水镜亦难逢。亲闱动喜欣欣色，士论推公趯趯从。好在黄花归荐寿，秋堂欢笑变春浓。
东南胜概未忘情，老去扁舟复此行。小邑岁除无市井，下田水落见农耕。雪消西岭层棱出，春到重湖鳞甲生。桥下霜蛟贪睡美，为槌千鼓作雷声。
天台四万八千丈，玉京五城十二楼。欲乘西风跨独鹤，直渡南斗骑牵牛。麻姑长爪快搔背，巢父投竿应掉头。广文物色分留在，二妙龙诗肯罢休。
使君诗句益超然，文阵收工是昔年。本是东南遗爱守，聊从岩谷甚臞仙。莫嫌供给难留客，只为湖山已自贤。好请东封西狩颂，老来词格似甘泉。
湖边莲叶已田田，闻道花开胜去年。君不御兮应有恨，风其吹汝未应仙。韵词合继菑公作，郡守谁如白傅贤。却使诗翁闲着笔，滔滔长句涌言泉。
只占西湖不占田，六莲重到欲忘年。惭无佳句追和靖，聊取幽芳荐水仙。对面文章能发兴，脱身朝市已称贤。江边五月梅天雨，拟附齐舲过冷泉。
一尉东南屈指中，雍容车骑旧儿童。郎君扇枕家中晚，侍史焚香省户空。十里浮梁晴卧𬟽，一江春水浄磨铜。三年官满东吴去，为具扁舟破浪风。
洞庭飞雨打湘弦，燕寝凝香思渺然。四者难并知我老，七言俱赋为君妍。杂花绕径迎篮轝，春鸟喧洲起画船。闻道山公方启事，重看一鹗在秋天。
怜吾居处似东屯，草棘荒凉郭里村。明月有情先入户，青山无事独当门。未能种秫五十亩，且为栽桃二百根。不学灵云觅知解，花时相唤倒余尊。
阴风漠漠护崔嵬，激涧修篁翠壑开。何处人天尽回向，于今龙象亦堪哀。常星晓挂层台冷，陨石宵飞夏屋摧。岩尸彭铿聊戏击，山中日月有奔雷。
相鲜金碧照崔嵬，殿阁园林迤逦开。留恋白云禅客少，寂寥青嶂晓猿哀。山川胜处天然巧，景象穷时石也摧。靖节远公如可作，不应莲社愧刘雷。
胜迹传来不记年，昔闻曾驻汉神仙。赤乌方喜灵坛建，白马俄惊梵宇迁。观额自唐因记定，宫碑至宋有眠镌。江南福地虽云众，第一无过此洞天。
髯仙御气已超升，岩洞千秋冷不扃。若许残铅除白发，敢辞长镵𣃁青冥。坛场岁为民祈福，蒿艾时因鬼乞灵。他日重来寻石髓，绛云深坐读黄庭。
髯仙御气款雷扉，洞户千秋敞翠微。寓马至今来秘祝，刍灵聊复借余威。石房故剑龙随势，空灶残丹鼠辄飞。欲炼刀圭留齿发，山头白鹤几时归。
海门山头初日晴，西津渡口寒潮生。沙痕暗长岛屿没，但见渔舟纵复横。江烟漠漠飞鸥鹭，著底寒鱼冷难捕。霜中渔父扣舷歌，明月芦花不知处。
模写山川画不如，送来我得卷还舒。废兴此郡多遗事，搜索因君得尽书。劫坏丹青无晋旧，地穷冈堑是秦余。试参故楮来真赏，定有能知近代欤。
东南闻诏想风流，竹马津亭待去舟。夹案曾为新右史，分符仍是古诸侯。大江注海吞三岛，高阁临城览五州。笔力自能回造化，鹤林神女谩来游。
橘圃青黄星照屋，竹林修竦槊搀云。千头固不羡汝食，一日可能无此君。为结茅斋依法露，欲携藤簟洗余醺。要来静处回光座，阅世真如过目蚊。
老至登临兴未穷，扁舟几欲拭秋风。能开胜地留连我，只在高人指顾中。暮霭先昏瓜步港，寒潮犹打蒜山宫。请君剩汲中泠水，客至何妨酒屡空。
卧病江边一钓舟，江光晚色浄淹留。山蟠京岘城随仄，水合中泠海共浮。席有笙箫吹井陌，斋余钟梵到林邱。道人说合龙天出，未暇燃犀照九幽。
百川日夜赴清浔，此地朝宗见本心。苍鹘养雏归绝壁，老蛟伏卵护寒金。江昏潭火何从起，岁旱豪牛或可沉。谁把孤根掷天外，免令游客费闲吟。
中𤃩南畔大丛林，龙象初排四众钦。一月遍收银色界，两山相击海潮音。安心已竟元无法，举意全抛莫浪寻。且使后来谁措手，乐天赢得掉头吟。
曾访山中支遁林，厌闻钟鼓日钦钦。百川赴海通三岛，万籁逢秋共一音。折戟战痕谁共吊，浮杯足迹杳难寻。鱼峰梵呗随曹植，试听云闲鸾凤吟。
诸豪衰季此并吞，形势当时苦未论。不见江山开北户，竟随玉驾走中原。雄心尚记苍崖石，战血今消折戟痕。枯冢至今余拱木，夹城风雨有孤魂。
恨不从公此日游，凭陵天堑櫂黄头。江回巨浸吞三岛，云破危栏览数州。故事能追彭泽亮，清谈思对漆园周。黄花白酒鲈鱼晚，别有江南一段秋。
一径杉松驻晚烟，渐看台影入云间。江拖缟带萦危堞，地注青螺出远山。当日英雄无复见，此时箫鼓有谁闲。我来应被藤萝笑，尘满衣冠盍厚颜。
王孙囚冠安稳无，骨清肉健今更癯。学似东山何所歉，才如北海莫言疏。几年汉上狂歌散，今日山前幽梦余。消息远来知有意，碧岩却要子来居。
山中萱草三赤长，山中高人万事忘。欲借忘忧汝辈力，世间儿女徒颠狂。汝亦忘忧非世忧，临风恐汝亦分将。愿尔忘忧忘终始，莫教老大空悲凉。
湖上石楠花出屋，待久老僧来默默。徐言经岁不出门，偶向今朝移苦竹。有琴挂壁积尘埃，强之使弹响山谷。至今两耳犹泠泠，边风日夜相思曲。
江家宅在严家濑，亦有商声歌半夜。不烦死鱼远吐墨，谁识天马早流赭。嗟予久已乌角巾，愧尔当年白莲社。唯昔灊山见老禅，枉叹门人才下下。
嘉陵江声不到耳，嘉州清音得之子。豪英磅礴狎鸥鹭，金钱弃掷等泥滓。青楼不使白发生，万恨都归一杯里。三苏死后三川愁，君辈人才谁所喜。
我是蓬莱山上客，暂到人间管春色。谢家池馆纵吟魂，卓氏酒炉迷醉魄。人间春色将奈何，潋潋滟滟浓如波。归来说与秦王女，麻姑偷去唱为歌。
韩王孙子何楚楚，不用根源论魏武。读书射猎固自如，剧谈大笑能尔汝。为君相遇在东州，与我中分万斛愁。我归未得君归去，风流应复属曹刘。
淮南王，解烧金，胡为黄叶落故林。神仙鼎气覆千里，草木姿媚钟磬音。夸诞之语恐难信，傥然安得我登临。即今巨盗处处起，天子不贪淮南地。
会稽内史勤笔墨，远游中坐无一物。何事支公爱神骏，团揭鼻齿映顶足。拄杖圆笠如意负，蓬髪著巾俱肃肃。相向忘言在何许，望断高山空翠麓。
海岳登临许远游，上乘云气下扁舟。可怜毕竟不闻道，妙翰神骓却得留。右军愤世犹怀古，何事一朝得支许。马足不动群奴痴，感深绝俗俱无语。
凤凰山石与石殊，敕使督贡倾舳舻。擎空不数碧菡萏，媚日宁顾女珊瑚。但识天囿箫韶底，岂期汴岸沙砾余。炀帝锦帆几来往，曾不得汝恨何如。
橹声出入如讴发，昼长夜短睡蛇绝。红窗跼蹐天地隘，出向船头望寒月。月寒不照孤征人，自与红𬬻得意亲。何日有田吾意得，躬耕垅首待阳春。
悠悠客子京华远，只把清秋泪濯缨。黄叶风前身亦老，白云影外世还轻。书来旧德知无恙，梦断疏钟恨有情。昔日诸生今在不，丈人因为话平生。
丈人一别今何阔，菊雨兰风自岁年。茅屋归来思叙旧，绳床老去不谈禅。世无孔子徒为尔，今愧孙登重惘然。幸有阳城山水在，更留佳处待夤缘。
愁霖开霁忽今朝，摩抚为鱼鳞甲消。灶下黾蛙归枉渚，檐边云雾起丛霄。已惊病眼能明朗，更喜新诗慰寂寥。莫把阴晴论甲子，请从根本问黎苖。
伊昔中山胜事赊，初当三五便开花。君能选色沉醉倒，我自伤心深感嗟。聚散十年逢节序，穷通百态各天涯。使君绮席谁同乐，莫遣灯花照鬓华。
白髪萧条到海濵，秋风邂逅故园人。三千红锦巧为帐，百万黄金肯买邻。汉节陆离惊远俗，商歌窈窕会相亲。男儿跃马横戈志，收入诗坛更绝尘。
一世凄凉朋友恨，九原涕泪岁时深。逢君若自传家法，顾我宁堪话此心。却喜鸡鸣藏丽句，遥看凤阁散层阴。几多故旧问衰悴，说似羸师不足擒。
无高可登无节序，无菊与泛无酒樽。归计知时凌海岳，伤心成醉迷乾坤。冥冥烟雨翻愁思，急急风霜若苦言。安得北人来见我，会须暮出水东门。
天边鸿雁会高飞，白髪婆娑敢庶几。哭子泪乾心尚折，还山计就事仍非。交游几处闻捐玦，岩阜何人自采薇。海角再逢残岁雨，懒将梅叶洗征衣。
年年至日常为客，只此凄凉似古人。忍傍寒江望京国，难将旅雁与心亲。天涯谁解观云物，弟辈遥怜面玉宸。自料明年犹俗驾，南京不到到西秦。
无那客愁翻作乐，寻常闭目暂时开。沉沉月向波心出，渺渺人从天际来。莫道一山无积雪，谁家千树落寒梅。洛阳故旧吾怜汝，愁绝终朝泥酒杯。
身世何如荐福碑，浮沉聊学弄潮儿。清风一日令心尽，黄卷三冬漫手披。梦寐无烦征锦段，笑谈谁敢犯汤池。周侯凤德宁减少，所谓春阳或减之。
长年何事不悲秋，今日天涯愁复愁。故国老槐空寂寂，半天归雁自悠悠。故知庾信多清泪，何事陶潜亦白头。前日家人带楸叶，求身强健更何求。
棕篱蕉落贮秋阴，睡足萧然学越吟。懒似嵇康初不锻，闲于陶令更无琴。儿童亦习南朝事，风月应怜北客心。五世图书幸相逐，鬓毛未许雪霜侵。
兴尽未归增寂寞，却嗟初兴到江城。春愁不逐杨花散，秋恨还同桂影生。孤学敢期人晤语，危樯何事日峥嵘。弟兄游宦俱还舍，朝马骖驔禁漏声。
吏隐两非空百感，涂穷浪迹亦何哉。波涛远引月华去，风雨常将月色来。孤学有谁同慷慨，独愁无地重徘徊。漫谈景德祥符际，几许辞源赋八哀。
春来脉脉去轮囷，满地飞英委玉尘。荀令香残端有意，石家锦碎更堪珍。目成霄汉星前石，肠断骊驹掌上人。我久飘零本憔悴，为君今日恨轮巾。
何事千忧自惘然，且看节物异乡边。莺来昨日犹多吃，柳到今朝第几眠。上巳清明徒颉颃，流觞蹴踘岂周旋。故知白髪因渠得，忍更贪愁忆往年。
萧散人间阮始平，轻盈云外董双成。飞英试比休争丽，连璧驩言与共明。黄竹异时徒思苦，幽兰同调得心倾。何须灞岸蹇驴夜，更学幽人老婢声。
胸中块磊若为平，今日相如雪赋成。广野喜逢三得白，高山真遇四边明。瑶音顾我何能和，玉色烦君几见倾。形秽由来惭独目，自怜犹识佩环声。
病目经旬作梦中，只应天意欲教佣。诗成愿作瞎太祝，位极耻为盲老公。不用千忧徒画足，何妨一笑漫书空。颇不如喜见人志，好在春来六六峰。
何事兰成酷爱愁，借愁为乐总宜休。天涯二月无新历，京国三年误旧游。忽接家书迷远近，欲为客难却沉浮。道人犹喜频相遇，话尽丹丘更虎丘。
江头未省逢春事，风雨朝朝夜夜深。皎洁一生余白髪，辛勤百计只丹心。不疑郑默世能怨，敢恨虞翻论所侵。明日逢人添俛首，会催归兴到山林。
沉沉何处有春柔，目极无垠风雨秋。底事须登七尺剑，要当自掖千金裘。图书虽满愧黄绢，桃李纵开嘲白头。事与愿违宜泯泯，愿违于事更悠悠。
愁极犹知吾道尊，尚烦几许北堂萱。善人在疚乡评减，老物可憎天意存。漫使楚囚临澧浦，难教汉使识河源。著书昔日年犹少，老意今朝欲绝言。
于越茫茫羁旅久，函秦落落笑谈中。曲江烟月新春梦，寒食人家故国风。此际一樽曾邂逅，他时相见更从容。丈人笔力知强健，何事书来不吐虹。
别离何用愁天涯，尘世来由百感赊。白雪恨难逢柳絮，东风悔不识梅花。诗书异户余何有，将相同时君莫夸。闻道近还思卜筑，好来嵩少共烟霞。
林梢接手百花浮，昔与王孙倚小楼。风物无情常自若，男儿何处不堪愁。兰成只忆江南老，丞相难忘洛下游。今日天涯送春泪，不堪更为种瓜侯。
莫愁妩媚主人卢，纤质交竿巧得模。绿粉敢争红粉丽，鱼轩休比鹤轩疏。女英漫对湘君泣，子政徒青天禄书。夹膝得名何不韵，秋来卧病竟何如。
寥寥故国漫玄卢，内子可怜殊不模。拟比封君宁有实，欲为节妇亦何疏。且休深妒斫桃树，枉是多愁织锦书。贫士一妻常不饱，更烦讥谪几人如。
柴门仅付一寒卢，不内不妻深有模。每与筼筜同缱绻，好来箕帚共萧疏。谢娘莫道能联句，郑婢无烦亦读书。前日㛹娟今不见，头槌眼臼却能如。
何须晚嫁独伤卢，云母无媒自纳模。虹断美人情不竞，雨回神女分还疏。敢同孙寿巧为态，颇称江淹懒著书。叹息火笼俱丽质，当年风韵本何如。
当年配马莫嘲卢，今日化龙还寝模。麈尾虽长君不妒，搔头漫短我能疏。夜寒青女难携手，海阔麻姑肯寄书。五色笔归空婉娩，幽篁残梦自常如。
汾阳勋业重彤卢，凉霍同封不世模。贫士岂知燕玉暖，幽眠莫共腻香疏。从容耻与石为弟，寤寐欣逢仙降书。若是双流参六贵，锦围绣被又焉如。
旅梦何为喜别嵩，移云当日自栽松。公孙勋业忽垂意，逋客烟霞岂不容。笑语若同游下泽，鸡豚亦共卧高舂。莫夸有力先归去，恐愧朝蝉与暮虹。
风流何处有崔卢，委曲此君为我模。草梦枕仙幽意在，烛奴灯婢故情疏。偶人飘荡泥何恨，居士神通木漫书。叶可作冠聊复尔，恨为如意亦何如。
程子音书岁月赊，几年泉下始咨嗟。孤忠曾奏三千牍，绝艺宁论十四家。白髪父号无泪绝，青箱儿恨有尘遮。人生到此成何事，第二碑成亦漫夸。
几重墨守岂难攻，叹息儒珍亦易穷。𫐖轕八纮骚远迩，凄凉一代赋幽通。喜君再戴长安日，顾我频惊沙朔风。莫恨官曹太清冷，宫花时醉上林中。
西州五帅议多攻，决策曾闻利不穷。今日一乘能必取，异时重译要皆通。明光喜霁甲兵雨，沙碛恩摇草木风。自顾腐儒何所补，骑猪难在虎狼中。
坂路十年尘坱身，不知何事往来频。敢言上国非吾土，自许中条是故人。志在韦编徒寡与，人亡陆海漫多珍。龙门有客暂相值，颇话年来亦苦辛。
表里山河季布州，我家兄弟忆同游。芸香寂寞空青冢，绛帐飘零欲白头。羁旅即今无好语，登临自古有高楼。颇闻酬唱西岩在，阙里诸孙添我愁。
十年未就归山计，一日归为保障翁。无奈征衣中散虱，可堪行道庶人风。悠悠秦晋山河在，漠漠金张冢墓空。回首江湖二三子，长亭寒梦亦匆匆。
煌煌斗柄垂南北，浩浩斯人江汉堂。横吹三川秋月远，雅歌九姓暮天长。颇间病后精神好，最是秋来飰食强。谁识得名因伯氏，飞鸿送尽更茫茫。
羁旅无归不自任，重重白髪巧相寻。扁舟前岁江湖客，匹马今朝关塞心。揽古岂无王霸略，穷途只有短长吟。故人憔悴多如此，谁解多情送好音。
孤宿孤江嗟婉娩，穷冬残夜认璇玑。乘槎邂逅关心切，舒锦绸缪到眼稀。岂有梧桐留凤食，端愁霰雪犯狐衣。秦楼老去应多可，好听吴侬缓缓归。
人生行乐留连耳，何用千钟贮宝玑。主簿休官如习早，使君下榻似陈稀。已看燕寝玉如意，更听雕梁金缕衣。莫道塞垣风景恶，开花何处侍郎归。
客子吟哦聊遣闷，敢将鱼目报珠玑。寒来何事水流急，愁里更堪人住稀。使我难忘麋鹿性，多君已弃芰荷衣。山斋永夜宜清话，莫只山公倒载归。
约结无奇恨眼开，偷闲藜杖亦悠哉。晓风不让青山远，暮霭难禁明月来。关外关中浑浪漫，云南云北旧徘徊。自怜不注愍征赋，一世征衣愧不才。
隰州太守诗来好，何事新诗不寄来。岁暮异乡思里社，山寒宿雪启樽罍。数茎白髪何堪照，一寸丹心未肯灰。唯有早归箕颍计，暮酬朝唱不论才。
迢迢使我旅怀悲，促促思君岁暮时。江上梅花今在落，鄜州月魄屡圆亏。著书有底心过苦，行路无端山更危。谁解合离南北史，吾曹白髪恐难期。
残岁初霙慰所思，征衣坂路固无奇。漫知谢女能联句，安得颜儿与接诗。嵩岳梦中宜寂寂，雕山眼底尚迟迟。明年花发应如许，坐看游蜂忆此时。
白头关塞走匆匆，曾玷山公启事中。妙论微言思落日，荒山穷谷梦悲风。八哀欲赋嗟无语，三径宜归恨未容。却愿扫除西域去，预羞麟阁画邉功。
将此愁来同彼恨，肯饶庾信让江淹。雪翻愁绪风牵怨，月恋山空人倚帘。昨夜梦垂今日泪，一机素胜十端缣。无烦言话谁能听，小叔狂来阿母严。
果公消息太茫然，六尺堂堂只眼前。斗极新春年八十，烟霄故国路三千。毎惭鉴薄朝多语，待学情亡夜不眠。此世难期再相见，试容抒思序真诠。
一世危肠赋愍征，江城梦断到邉城。晚风不送采莲曲，落日唯闻喝马声。长似竹枝愁远客，重于陇水恼无情。爰求乐录十三解，贺老当今最得名。
莫问西临统万城，书签月色落南荣。远天雁去惊幽梦，近体诗来慰老情。筹笔阵寒徒许国，题鞭句险政伤生。敢寻五世蓬莱路，异姓王孙尚避名。
春光可搅去如惊，乐事能追不得行。禊事已觞王内史，披香只赋庾兰成。敢嫌塞柳浑无意，尚喜山花自有名。嵩少未归无着处，此身曾是亦诸生。
春来谁挽去难援，中有悲驩万古痕。飞絮无家凌紫极，落英不聘恨黄昏。半涂未肯击鸣缶，百感何因招些魂。海内一经连海外，欲搜怪物且重翻。
花开为客向金城，待得无花羸马行。柳荫高岩开祖帐，月摇洛水话离情。将军精悍千山耸，宾客风流一笛横。更愧新昌孙子在，诗成白眼得清明。
西城别袂望东城，勇发征车却怯行。朋肯声前金阙恨，胡卢歌里玉关情。莺啼有意因风断，山影无垠为月横。人世分携吾可那，千钟不醉在天明。
孤飞弱羽真难可，作底徘徊去住间。柳影生风归曲渚，雷声送雨过前山。庾郎有待复何待，白傅求闲而得闲。回首玳筵醒醉伴，曾将幽愤唱阳关。
浮甘亭上拂征衣，欲起羁愁却自非。莺去青阴犹转响，月来碧嶂有余辉。三英何处同行乐，百丑无堪独息机。好濯缨尘惜苹藻，从教尘土半天飞。
在邉有底适予怀，舒惨无时亦异哉。醉到月前如失去，愁从骚里却招来。素心偶向三花尽，孤愤难教贰负催。好觅羌村残夜烛，待将何语与徘徊。
日日无堪只叹嗟，谁教九日事豪华。寂寥难落方山帽，烂熳先开野菊花。闻道鹓鸾趋镐燕，忍将鸿雁听边笳。古来感慨今朝甚，苦雨凄风助我赊。
命驾关东千里余，拂衣前去未勤渠。自怜病客料秦虎，共学骚人忆郢闾。赋就句奇轻恶道，诗成意远欲闲居。此生辛苦君能识，不向他人道看书。
白头青简负三余，得丧穷通不问渠。但恐风霜侵尔稼，敢期盗贼避吾闾。秋蝉冬蝶空离恨，渭水秦山政索居。何日离合南北史，倩君成就一家书。
去年过却京尘里，今日无烦叹白头。且喜归来收客梦，何妨无酒破春愁。闲鸣庭树鸟声乐，远使疏泉山影浮。晚得花开逢岁闰，可容结侣到丹丘。
一室萧然懒傍书，角巾孤啸问何如。夕阳能使山远近，秋色巧随人惨舒。苔渍碧花行不到，香残篆字睡应余。自怜得计归云晚，前日人间漫畏途。
终日小园何所为，忘言不读国风诗。闲来却觉呻吟好，老去仍知疾病宜。月在鄜州能到此，人游梁苑误行期。徒怜宋玉无秋思，既识清高又可悲。
七年去园今还归，仅有身存心事微。下客但能存故事，高门谁许著褒衣。难将白髪语年少，忍使红尘负钓矶。不解征骖却归去，策虽非是亦非非。
契阔王孙魂梦劳，京华一日重游遨。图书不惜黄金费，歌舞何妨箓佩高。月到南楼卧吹笛，花残曲几醉挥毫。如何爱着须臾懒，不使苏门对楚骚。
盛典千年出宝图，佩环方泽影萦纡。中天月护黄琮色，出海云腾赤帝符。已惯龟鼍呈上瑞，不惊风雨解前驱。侍臣自有扬雄赋，击壤何妨此鄙夫。
行乐洛城为第一，暂劳使节持还家。桥头铺遍中秋月，楼上吹残九日花。谁听高谈擒虎豹，且容浊酒傲烟霞。从君一笑知无分，短髪长途倍叹嗟。
君家父子真国器，弃逐那知上苑春。岚障城中尤自乐，浦珍市里本来贫。曾怜浊俗排阊阖，惭屈清江纵羽鳞。我老相逢便相别，剧谈易象亦何因。
归到故庐同逆旅，人生本自怕牢愁。雨声岂有京华态，羁思仍多澧浦秋。久禁令人类疾病，新闻向汝重咿喔。顾无道义论轻重，何处王公门可游。
积雨深秋与恨翻，悠悠何力胜朝昏。久同下里饶诗句，乍学高人傍酒樽。径醉便知能傲世，狂吟更觉解招魂。颇怜陶令徒全美，只肯丁宁乞食言。
东皇受箓增嘉运，晓坐明堂夜拜章。玉烛千年承瑞露，金龙万国镇青霜。风来紫极箫声静，人在丹台珮影凉。与子飘零逢盛旦，独无藻思颂瑶光。
门地何人论甲乙，碧梧丹鳯重徘徊。前时五相继三相，此日西台望北台。器业云霄能我有，功名钟鼎待时来。重言四海宫师德，季子白头谁识哉。
千仞愁城托寸阴，可堪疾病更频侵。烟霞旧友能相遇，鸥鹭前盟不待寻。羮饭东西惭白发，功勋远迩负丹心。明朝重九登高处，约访高人支道林。
安稳王孙一叶舟，朅来京国淡无求。任生白髪曾料虎，分绝红尘自狎鸥。桓笛不堪留往恨，膺门谁复忆同游。重阳无酒仍分袂，雨作黄花泪未休。
王孙未放木兰舟，忆别亲知与访求。软语斗牛迷后雁，伤心波浪没浮鸥。灯前有喜新佳句，泉下无惭旧俊游。颍尾可居邻可卜，白苹红蓼共君休。
重阳风雨每凄凄，物色今年得所期。赐第好贤多骥子，三山酌酒过鹅儿。红楼尚想吹箫夕，碧树今夸出日枝。我与韩公殊辈行，门阑感旧泪俱垂。
丈人邂逅共悲凄，九日芳樽敢有期。感慨既能追壮士，懽欣复自学群儿。菊憎紫蘂侵黄蘂，萸愤南枝胜北枝。萧史高楼幸登眺，但惭清唱手空垂。
多才公子莫凄凄，九日不嘲风雨期。清酒玉腴浮盏底，黄花金蘂粲铃儿。百年歌吹骖鸾地，万里旌幢鸣鳯枝。前后杨刘是宾客，声名孰敢与争垂。
平阳楼上重阳日，周覧悲欢孰与期。盛德不应无隐者，大豪宁复有屠儿。未舒𬸚𬸦青天翼，难识珊瑚碧海枝。莫拟吹花多继笔，羸兵易衄槖仍垂。
学得浮云往复还，里中不出孰追攀。九秋自与物情乐，一日须教我辈闲。敢料都城有诗句，故应魂梦在山间。今朝车上瓶无分，更可怜哉我阻艰。
笠泽人闲书已丛，分甘寂寞与谁同。故人相遇白头日，往事独悲黄叶风。去国贵游惊灞岸，浮家公子乐湘中。此情缱绻思朝夕，百仞寒岩饮水虹。
人物今朝何寂寞，我思前辈太峥嵘。仙才难测赵周翰，俗眼聊窥石曼卿。鸾鳯腾辉何处在，珪璋振德是人斯。怪来高论空无验，可是岐公作宰衡。
冬来羁旅更迢迢，抚枕灯残百感饶。饥鼠翻空疑有鬼，惊乌误晓尚中宵。诗成与梦俱零落，剑出低眉亦寂寥。无分京华居老境，江湖高隐幸相招。
神邑凡才日抗尘，早年闻道晚因循。脑能充溢无华髪，心得休闲不老身。种种已惭为客子，悠悠更愧作官人。吾言可复终归去，何处桃源可问津。
诞弥阳月播阳春，万寿杯余燕豆申。殿角垂虹天意喜，壁缇交鳯日华新。星回毕雨金沙浄，书发狄封玉甑陈。何事升平楼寂寞，要将银岳共璘珣。
江家宅在多文史，兄弟论文讵我遗。长逝不来荒马鬛，后生亦老倦车帷。契成自卖宁无恨，诗到相嘲雅见知。山水尚怜天付与，暮年漂薄向仇池。
六出花开郊野兴，王居不数沈休文。洞房窈窕玉箫远，绮席徘徊琼糈醺。大药定应须火候，佳人可复悮行云。自怜收拾征衣客，白眼寒空送雁群。
岁暮征裘返故园，愀然去国亦难论。独寻碧草日三径，谁在红莲夜五门。久分云霄能割席，乍惊䍀缕有离尊。即看短髪邉城去，风雨仇池役梦魂。
晚岁长途俱寂寞，伤今怀古总飘零。韩彭岂是无三窟，管葛元非守一经。白髪任渠从此出，朱弦于世许谁听。犹怜去国恨能释，已见灯龙出北溟。
飘零羁客尚惊魂，乍见王居白玉城。三市尽迷南北向，八驺争禁短长行。花移陆海春常在，楼接神山月不倾。安得白头居此乐，关河垂泪复孤征。
古来无奈洛阳尘，兴属今朝谁与亲。河岳新秋初过雁，园林晓月远行人。波声有喜咸通汴，云影相随直到秦。白笋紫姜勤故旧，公孙出仕独堪嗔。
老去情怀谁与谋，坏壁无蛩更益愁。收覧雨声来枕上，飞扬马鬛在冈头。栾城孙子何来此，华国文章肯漫休。邂逅关山论家世，更期信息在西州。
长安池馆郁峥嵘，此地偏多客子情。秋晚寒藤侵石痩，夜深熟果落池惊。后生解识南山趣，先德元高戎夏声。感时暂来添白髪，南山曾见汉公卿。
周室宾兴绮席陈，汉家劝驾礼还申。鹦迁同谷烟霞喜，鲤化琼林雨露新。日御骎骎须六辔，奎文烨烨自三秦。先应沉醉换春色，病守狂吟已觉春。
制胜奇兵不下堂，铅刀何敢齿干将。肯夸舞暖娇回雪，只念琴寒乞履霜。此日秦郊黄髪老，当年汉殿绿衣郎。徘徊四十年来事，险阻艰难间偹尝。
笑乐真情岂可无，乐而不笑是何拘。日中无事逢棋局，春后有花兼酒壶。轻侠儿前抚手掌，滑稽传后抚髭须。江南陆后还安否，乞与笻枝使自扶。
溪庄吟兴浩如神，不似逄时富贵身。云外黄羊眠竹影，月中赤鲤戏河濵。扬雄奇字情宜密，张令清谈分自亲。顾我婆娑徒怅望，柴车霜雪未堪巾。
才气雄豪夙会神，暂劳旌斾远劳身。使华灿烂高秦岭，笔阵纵横落渭濵。音出琼瑶疲讽诵，韬轻虎豹贵和亲。何妨戏作蜂腰句，要看时宜折上巾。
博物张公适圣神，经营佐国不谋身。一枪采撷朝林下，八骏遨游暮海濵。诗就秦州宁独乐，政成周道要相亲。败军污蔑谁哀念，敢谓勤渠问解巾。
二年七日古人叹，一雨三时此际心。辛苦禜宗诛大厉，欢欣毕宿散群阴。无烦钟鼓禽鱼乐，便觉来牟波浪深。敢恨泥功山下路，且增秀色遍遥岑。
秋霜先着白髯翁，始信读书未有功。幽恨不随流水去，壮怀每共暮云空。敢嗟落叶留无术，但惜巢危死孰从。赖有高才能作赋，笔端除祟是英雄。
祟鬼当年曾暂解，赋成今日永嘉祥。无烦铸鼎图群象，可笑时傩逐毕方。荡涤辞源能澎濞，诛锄笔阵更光芒。此身强健余何事，枉是灵均叹国殇。
地下修文几岁郎，尚怜有子已争行。青丝盘到特挥泪，红锦诗余合断肠。安得见予今议论，果谁识子古文章。从兹花发知多少，试访彭门旧讲堂。
怒剑无烦起逐蝇，从教小物此冯陵。礼加蛙臂何时用，书到蚕头几日能。半是苔边徒有感，全收芋处肯生憎。如椽大笔么么落，愤懑今人终拂膺。
须臾变物止樊蝇，宛转迷人下马陵。何处周公勤小物，几时孔子又多能。堇荼自采还堪喜，菅蒯谁从便可憎。一到高堂荣采目，绝胜长道困钩膺。
风雨关心一梦难，欲于何地见征鸾。街亭应念贬三等，垅坻须怜持两端。休听鼓鼙参将幕，已惊铅椠误儒冠。瑶音有底能相寄，不作龙钟俗吏看。
纷纷既晚宜无恨，尚忆当年献策人。小子何能初跃马，大臣不肯旧垂绅。叔孙处处偏知毁，景监人人总作因。格律摅情如梦得，难禁孤泪湿新春。
波臣好荡箕风急，浮世谁为自必人。顾我高飞摧短翮，念君阔步踬长绅。一枝青桂憎兄好，三府丹书重友因。近接语言遥梦寐，共将白髪傲芳春。
鱼龙起伏初无度，下品曾为第一人。鸿藻自甘戎幕掾，青云谁委玉阶绅。命微夫子徒哀剧，天远灵均枉问因。触事思君成苦调，遥怜烂醉剩阳春。
轫车邂逅便相亲，同是山公启事人。短发何堪临石镜，长怀漫自落泉绅。谈穷汉士三千牍，问尽胡僧十二因。茅屋乱山谁复识，当年曾醉上林春。
去秋今复号新秋，要使新愁入旧愁。四海元龙霖雨望，一生仲举国家谋。囚冠不脱凋蓬鬓，旅殡何堪败蒻舟。谁与此怀同涕泗，南山朝霭暮烟浮。
客中至日百怀忘，欣喜遥瞻上帝乡。雪覆紫坛天意得，风生绛节颂声长。旧游鹓鹭浑如梦，寂对山河忽若狂。罪籍半除犹望赦，渔阳遗种被恩光。
冬来无雪待佳辰，至日飞霙喜更新。风偃南郊云献瑞，龙腾北陆日潜春。壁门仗下千官佩，瑶席歌前万国珍。负亹曾臣符竹冷，属车目断不飞尘。
默默专城岁月驰，忽来郊外得心期。龙蛇起伏知何处，天地圆方在此时。更喜风光似江介，可怜饱饷便忘疲。即从此路东归去，他日何能得梦思。
神州钟鼓浃年丰，灯熖红绵照景龙。况有玉楚荣广内，不劳金甲老边封。同云出洞如人意，孤宦临岐敛病容。何事儒先诗思苦，欲抛万卷作三农。
十遇荒饥一遇丰，人间不见壁间龙。既悭雨泽空仓厄，仍广车舆小子封。俗吏教条徒自愧，滮池云物幸相容。怪来不与秦湫诅，应许多藏汉大农。
人人讲德自元丰，何处荀家有八龙。白羽不施宁洗甲，赤云常见预乾封。无烦禾黍如茨稼，自足鹓鸾琢玉容。稽首宝香通列毕，倾心御籴走良农。
何人醉酒在新丰，暮雪琼飞骖玉龙。云借威棱如直指，风排倾倚似斜封。堂堂不及侏儒饱，烈烈徒多憔悴容。久负梁园能赋客，且遵汉诏善勤农。
乐只康州得娄丰，鼓箫欣喜有池龙。鱼由米穴多争出，泥在函关广费封。镇玉无时非北渚，磨圭在处是南容。胡然最爱田畴事，即日归休学老农。
天上何曾有谪仙，一来下土便顽然。偶遭愁鬼栖迟厄，永结羁人寂寞缘。不得闲身从静志，徒思乐食与安眠。儿曹诗句来存问，尽贺朱家为发编。
璈音在昔是文仙，近世仙才殊不然。每见传言多俗态，定知所事亦尘缘。况为末吏惟贪佞，何处高人得醉眠。此际朱郎真有道，乐吾群从有残编。
狂醉何为号八仙，三郎宫里亦颓然。呼山绛节方无数，犯阙红旗自有缘。便醉携家船上去，已输傍舍瓮头眠。箕南颍北逍遥客，好笑仇池恋简编。
莫笑吹笙便得仙，绝胜祭灶事茫然。白头吏役徒多犯，黄帽闲居政寡缘。仰愧高僧能五鬛，俯惭垂柳解三眠。诗成自赠仍堪寄，闻道衰蒲尚可编。
弃捐踪迹尽悠悠，山水之恩亦太优。成熟此生无再辱，发扬何事敢他求。乘闲今日联高足，就隐明年独远游。潭面可量才万丈，总于春恨作浮沤。
归闰于春得社迟，酒应过熟老农嬉。故巢候燕宾朋禁，骤雨前年唱和诗。要使歌喉扶妩媚，肯教鼠目鬬狐疑。云南蓟北休惊怕，今日寛仁不戮师。
今日山行花畔语，故人佳句雨添花。瘴来首秃成累鬼，梦里怀铅称史家。轻薄扬州真可笑，贤良汉殿更堪嗟。宁知用短难鸣者，只得身存下泽车。
东来车骑岂君归，我欲悬车归则时。仙女丹砂能不老，腐儒青简亦难衰。宁乖洛水田园计，且及燕山馈饷期。最课直当中秘阁，白头相望更迟迟。
看去朱轓今已归，问余山郡几多时。盘绦绫様知能盛，带叶甘香定不衰。惜别荔枝红髪𩭝，恨看山岭碧参差。自怜借手有何物，学把锄头不用嗤。
去岁巢干燕子归，生涯辛苦问何时。门前似觉酒徒散，坐上何尝笔力衰。郡印故人能若若，田庐晚友亦差差。莫嫌相望函关外，且是不为陶令嗤。
借问高吟何所归，元和格律定同时。折除官职知多少，兼领才名孰盛衰。奏疏不为黄阁计，结庐且共白云期。君家博士归依佛，可笑夫君得计迟。
折轴迷邦漫问津，行藏不断只因循。那知老作边城守，好去闲为负郭人。细向旧图逢景色，偶因掘笔得精神。举军追恨成何事，可笑将军走解巾。
僧衣换却朝衣尽，知悔知非恐不任。磬韵应怜持课罢，香销当识坐禅深。芭蕉庭下三身正，蟋蟀床头百虑侵。忆我白莲庵里士，几年消息亦沉沉。
少师名德振鹓鸾，孙子何为短羽翰。不使功名藏竹简，宜留文字后人看。六丁取去嗟韩第，七子亡来恨建安。赖有上公曾塔葬，多情无用涕汍澜。
离别蹉跎岁月深，故人带未九环金。狂儿易悦笙歌费，志士徒劳涕泪侵。金紫早年唯乐梦，令公老去亦伤心。永嘉康乐风流在，别乘犹能翦绿林。
兼该夫子耻专门，却笑何人哮吼村。闷己赋疑唯独语，恼卿诗似得同论。夜来雨足寛贫病，秋到凉生破睡昏。几欲抛书闲过日，只惭无可谢嫣荪。
城下之师莫问天，只将性命托忠贤。效官三黜未为恨，闭户七奔方可怜。虎变不宜怀犹预，龙韬岂惮费迍邅。前村父老来相问，本望今年是好年。
苍皇徒步子孙随，倒邑空城失所之。十日不通京国信，一灯谁忆上元时。大河难阻金人过，远道休论铁马期。弭难九州宜祭鼎，庆云翔鹤误声诗。
古今之祸此云奇，倏忽犬戎城下师。犯阙过于侯景速，劫君更比禄山危。万方瑞物问何在，五世誓书知谩为。祸难群凶谁首尾，京如狼虎黼狐狸。
我昔柴门宜乐只，田园远近亦康哉。花摇笠顶唱歌去，草塞瓶头沽酒来。白叟披衣论甲子，青禽哺乳占莓苔。岂期一日风尘起，南北东山俱可哀。
花石倡优乐未央，四维忽绝失皇纲。敌人便欲吞邻国，鹤驾知谁从上皇。云外安妃情已断，尘中仙伯恨空长。岂无拨乱济时策，久弃蒿莱不得将。
我生初世本尧年，大厉群哇不谓然。方喜神光射天下，忽惊烽火到甘泉。寺人衮服参岩庙，宫女素衣游市廛。一道德来千道会，试开言路问群贤。
赵甥诗与雅音合，韦舅宜高进德冠。我到古人良已远，汝承宗姓莫教难。传家自喜春秋在，居职应怜翰墨残。门户人身难相称，衣裳仪观不须叹。
赵妹生儿身七尺，倚天剑称切云冠。长人自惜声名达，志士宁令扞格难。墨翟商瞿心总厚，司空城旦术何残。还将格律成吟咏，作者应须为尔叹。
苍皇逐客投兰若，傍晓衾寒喜且惊。隐隐似闻开静版，沈沈欲歇读经声。好将迟暮此间过，强欲论思何处行。城里有谁能念我，劳渠努力致升平。
小舟洪泽叹嗟余，欲说人间孰得如。蝙蝠倒悬徒颉顽，猕猴徐步漫趑趄。岁穷云际行求雁，日暮溪头坐羡鱼。何处长风万里浪，龙盘鳌抃蜃楼居。
避难苍黄处处过，扁舟不复怯风波。禹功淮海施偏少，汉业东南得最多。几日兵强令敌退，今年米贱奈予何。孙公乡里仍堪住，愁访山斋空薜萝。
即今时节总堪悲，寒食仍多雨意垂。几处垅头飘断纸，谁家碑额仆盘螭。江湖鱼糁聊为客，儿女来团难疗饥。即见边尘都扫尽，张公诗思更温其。
用旧为邦不务新，舜琴何事有埃尘。焚香秘殿期王母，跃马荒郊访异人。尔保丘园为尔土，吾怜盗贼本吾民。四愁不及一枝赋，谁许张衡社稷臣。
闻道江头柳色新，可怜不识洛阳尘。景龙门外千钟酒，葆箓宫前万国人。此日凄凉徒费泪，即时兴复愧遗民。浮家逃死知何处，群寇频招未肯臣。
万斛无多宁贮愁，不如留着寸心忧。怕闻天假渔阳骑，莫话春迷炀帝楼。出去暂能欣绿野，归来还是梦沧洲。何人解赏鹪鹩赋，岂但工夫在句头。
昔人何事爱吾庐，燕雀鸾凰不并居。乡社鸣琴欣日永，宦游退鶂恨风初。迷楼赋罢梦何处，双扇诗成泪不疏。莫问今朝多白髪，年时曾奏万言书。
一年几相作新沙，鼙鼓难开上苑花。顾我何堪鸣玉佩，如君不得侍金华。隐身思傍悬壶树，仙驭须求蒙顶茶。辜负麒麟功业志，只教人唤作诗家。
几岁庙堂生物怪，一朝敌骑应天灾。颇闻北斗光芒见，未见东京消息来。志士此时忧国泪，将军他日望乡台。世间如有严夫子，时命应须更可哀。
不脱征裘已到春，纵风横雨又经旬。期君独步入京国，与我相逢在水濵。愤世何言诗溅泪，愁心自醉酒生尘。胡然乘兴稽山去，为问流觞曲水人。
一舍终朝得自容，强如平昔慰途穷。炉心捜火分香烬，砚首融冰护笔锋。愁极偶逢醽醁酒，梦回犹待景阳钟。庙堂未肯图兴复，四海九州思会同。
自言无闷于兹久，何事今朝叹息频。同病愿逢闲话客，异乡难得借书人。独寻剡县溪山去，厌见扬州花木新。茶寄卧龙何日到，贰车东宋世相亲。
抛尽图书避俗尘，楞伽读罢与谁亲。波涛远屿羁游梦，风雨幽斋默坐身。盏底不堪留酒客，句头何敢恼诗人。和诗送酒俱休问，只恐归期误此春。
久息人间车马尘，香残红晻自相亲。尝看海散千波月，亦睹莲开百叶身。清世岂无逃俗客，白头不是插花人。明朝若便西归去，岳寺花迟留得春。
乐难得似新篇乐，亲莫亲如同祖亲。熟身典刑平世事，恭闻诗礼少年身。五言自发曹刘兴，七泽谁知鲁卫人。李白酒楼今在否，不堪回首小园春。
同时先后避风尘，异县相看意更亲。不武可知难陷阵，片文安得易容身。游兵去喜添新恨，燕子来惊问故人。何处有诗能自胜，赖君揖客赏阳春。
为问谁今有好怀，园林春色不须来。王孙草向荒城短，驿使梅因战阵回。但道边尘迷上苑，不闻汉诏出中台。痛心一日复一日，何日皇威遍九垓。
千里逋亡蒲柳身，泪痕长短送残春。望惟书问平安到，乐在儿童读诵声。桑海恩深变未得，龙虵躁甚起何因。即看廊庙申威令，为问勤王有几人。
长鲸江海尚翻波，欲济无航可奈何。物象萧条秋序薄，人生感慨腐儒多。翠舆不见边尘起，旅雁能随汉月过。七日之诛今几日，犹烦乐职在中和。
志士相逢属暮年，泪如有尽恨无边。空城鬼火随胡骑，满驿莼丝倚楚天。愁外谁知餐玉术，醉来自咏钓竿篇。夫君心事有如此，何日骑鲸出九渊。
不知今岁是何年，铁马胡儿绕日边。虽有庙堂能格帝，更求岩穴与谈天。废兴谁识诗千首，消长难忘易二篇。卧雪诸孙心事苦，重湖颇愧汨罗渊。
春来归计尚茫然，往事知非莫问天。九牧勤王谁误国，千门受箭悔开边。立朝不得当言路，在野无从自行田。谁念龙钟湖海畔，苦遭风雨日留连。
飘然去国到他乡，昼晷难移夜漏长。自恨旅怀多偪仄，谁教春梦远颠狂。舒虹荡月明珠过，积雪迷云小稻香。双绝兹焉甘作客，只惭不得去勤王。
桃花源上避秦人，岂料渔舟见此身。胡虏杀人掊玉帛，简编破椟委泥尘。谁施骨肉死生惠，只有皇天后土仁。可保斯文犹未堕，庙堂宜亦用儒臣。
流落归来少故人，婆娑白发强容身。雷霆能断王敦首，宇宙犹多庾亮尘。以国与盟非所志，在边不战岂其仁。兼资文武唯高子，谁识中原有虎臣。
与君厌苦洛阳尘，望断今朝那得亲。为问红旗白马客，何如左蔗右螯人。醉来无意诛谗鬼，醒后倾身事曲神。辜负景钟勋业志，杜康庙里作功臣。
世事独知谁谓然，衣冠直待见戈鋋。是非在彼从三刖，忠孝于身必两全。问膳彩衣还仆地，感时谏疏欲干天。膻胡猖獗须臾尔，仁泽昭陵亿万年。
建康庾令岂多愁，未识皇恩覆九州。初讶单于陵大汉，重惊𤞤狁犯宗周。今朝不见安边策，前日空多定远侯。江海张公漂泊久，即看谠议动前旒。
他乡卧病白头翁，孤愤犹存涕泪中。竹叶有阴唯待月，莲花自殒不须风。明朝白帝行商令，何日黄麾入汉宫。一死等闲无足惜，道人第一莫谈空。
前日徒嗟与世违，从今绝世心事微。弥陀印里一身重，梵网经中万古非。元亮胡然兹漫浪，遗民有侣便因依。欣予不负遂初赋，寄愧于颜得所归。
新政勤劳俭素中，建溪千焙一毫供。人知廉耻苞苴减，运属危原丘壑空。惯以枪旗论胜负，果劳甲胄历危凶。不登王会篇中物，便好从今永绝踪。
玉仙鸿福最先春，今日枝头压战尘。千里无非逃难客，二年谁是看花人。偶来水国充饥易，况有儒冠请益频。天地虽穷吾道在，图书焚尽更重新。
山茶有色笑江梅，无色江梅谢不才。莫言无色无才思，几许才从色上来。天际素娥能绰约，人间红袖恨徘徊。谁将玉质酡颜醉，绛雪朱丝解不开。
十日饥肠吴越客，空将苦泪湿寒烟。吃虚兄弟嗟同病，任死图书愧满船。饮露求肥真漫与，耕云卒岁更堪怜。胡家清德今犹尔，顾我穷途一惘然。
盗贼羌胡逐队行，几家避难到荒城。也知明日当长至，便望今年可太平。京国笙歌无寂寞，将军旗鼓耐纵横。钝庵居士全非钝，先我驱车百感生。
海角沙场过冬至，未如今日最伤情。孝王池畔忧戎垒，炀帝河边叹楚兵。万寿献觞身不与，百城和议泪空横。明年高会知何处，击磬焚香毕此生。
帝室中兴运更赊，如闻庙议尚堪嗟。和亲费尽三公力，兵革伤残百姓家。解使亚夫营细柳，却教贾谊傅长沙。顾予岂是奔亡者，独抱寒枝愧暝鸦。
远戎深入震中原，为问何人守蓟门。功业论天初已缪，和亲割地竟难存。将军不战喜三北，逐客何堪厌七奔。尚有微诚思献策，千行血泪叩天阍。
丞相开边靡有它，中原要复识干戈。百年身事今如此，万里胡尘可奈何。陇上健儿嗟不见，洛阳女子恨偏多。朝朝上食陵头否，肠断东巡白帝歌。
颍水箕山已卜休，忽逢新政悮恩收。白头不识为郎叹，黄帽难供作客愁。何事京师书信断，漫从泽国稻粱谋。和亲莫恃河为界，百骑东来破一州。
此雪问谁偏最喜，羯胡得意逞天骄。黄河稳渡鱼龙静，白马增光剑甲豪。我有玉钤今震叠，尔看瑶璧莫呼号。何妨特敕近臣燕，肠断金樽费独谣。
拭目中兴宜碌碌，褊心触事独迟迟。刘琨祖逖无由见，邺下关中何所之。万里耕桑仁德在，九天雨露庙堂滋。龙钟只合归田去，犹解重吟采芑诗。
无奈愁何强自寛，细将心事乐江干。新诗时向梦中得，明月多从枕上看。吾道若存生有益，君恩可报死何难。五陵祥瑞烟何在，何日端门朝百官。
不肯喧喧奏子虚，何心江上惜三余。陆浑火但无家计，宣榭灾宜费图书。每恨血鳞能雨若，何堪脱角去焚如。知公辅弼关心处，不比他人乐退居。
顷岁官尝傍紫虚，嵩云缑月笑谈余。惟知猿鹤乞骸疏，不录熊罴谏猎书。游寺但知能自与，焚舟不复问何如。岩廊德量谁能比，大令山阴难并居。
几年飘泊敢何求，甘作伧公对楚囚。风转荣光新辇道，雨无时节旧扬州。陆公奏议同谁恨，屈子离骚亦独愁。岁暮长江癃病客，飘飘荆渚觅同游。
莫道飘零天一涯，安时自胜孰兴嗟。已春庭宇不留雪，逢闰园林无早花。素履款游禅老室，白头惯见富人家。胡然齐赵兵戈起，自是司戎好盗夸。
脱身兵火欲何之，不料兹焉过所期。轩槛如僧萦橘柚，乡关似梦识蒿藜。弟兄朋友谈平昔，盗贼羌胡问几时。共约更明王道正，或能一语到天墀。
柳花多情不肯新，可怜失尽汉家春。二年不识挑生菜，万国谁知有杀身。群盗犹多南渡客，征鸿难问北归人。始知前日一樽酒，上帝升平与尔亲。
岁暮穷途恼白头，况加一岁更荒州。家禽聚处无居屋，野水分时便断流。何物不堪供佛泪，谁人可与共咨谋。一生本藉诗书乐，今日诗书翻百忧。
避地悠悠处处居，何妨涕泪作欢娱。碾茶势软春心静，捣药香多病意除。梦寐未尝忘仗卫，儿童犹不恋江湖。心期归计嵩箕近，只恐风尘尚畏途。
梦断咨嗟故国寒，江湖风物共雕残。麻姑嫁时浪未息，织女支机石岂安。不许忠臣施一语，徒令志士起三叹。不患盗贼不扑灭，要使盗贼耕桑难。
本是悬车却扫人，猥贪雨露政惟新。干戈难作墙东客，疾病犹存砚北身。敢觅图书灰烬里，谁分盗贼甲兵屯。纷纷四海人知否，犹属炎年第一春。
流寓无家浪漫行，全家处处话升平。溪山色外京关色，风雨声中读诵声。周粟本难供口腹，汉庭未易议公卿。海涯更比天涯远，泛泛天波一叶轻。
揽古茫茫涕泪频，谁教末路尚沈沦。青山会有为尘日，紫陌曾无不死人。王莽历期余数在，董贤恩幸几番新。只应不武空憔悴，自有长歌薇蕨春。
风雨连宵疾病增，幽忧到此果何胜。弟兄分散两三处，图史寻求万一能。鲁酒齐歌元不恶，吴酸楚酪乍须称。东皇太一仁恩大，终使白头见中兴。
抚古论今百感生，兴亡异世实同情。鬼神能告广陵散，才智无如大厦倾。天御日躔归故国，江潮淮浦漫新城。论都不及百世事，谁为君王致太平。
上元灯火胡尘里，寒食田园野草生。文武坠来唯不寐，精神耗后更多情。片云忽作几日雨，众恨添号半夜声。从此无烦问春色，市无过客漫荒城。
忽逢群盗到江津，惊若奔鱼跳此身。烟焰几为新节鬼，风尘敢忆故乡人。几家有物蒸尝在，到处无时哭泣频。日日凄风兼苦雨，要知寒食客愁真。
暮云朝翼与心飞，白首何堪客子衣。潮去潮来无远迩，江南江北有从违。庙堂慎用太平策，畎亩先知祸乱机。一唱式微肠九断，微乎微乎我同归。
春色海边虽到晚，幽居亦且得徘徊。风轻花影闲闲去，人静棋声揭揭来。莫话艰难催白发，从教颠倒长青苔。明朝此兴如能在，梦到梁王旧吹台。
沉沉方文与蓬莱，桃李闻从海上开。愁外烟波徒缥缈，梦中乡俗独徘徊。不同下俚暂时醉，自约高真定命杯。可笑神仙今古异，今言先分古先材。
数日寒暄不得常，一朝风伯擅乾纲。浪飘石去鱼龙鬭，屋落瓦来鸡犬藏。谁敢扬舲窥北渚，便当弭节奉东皇。穆如声振中兴业，万国弦歌走未央。
四顾荒荒孰我容，百为深省亦何从。江山风雨愁皆满，天地波涛恨未穷。宁使衰容添白发，难将世态入青嵩。飘然已作东游计，康乐翻经待厥终。
今古悠悠嘉上同，徒令客子恨无穷。竹椽泥压清虚节，苇爨香殊忠厚风。腾倚百年麋鹿外，波澜一日鳯皇中。可怜仙驭频来往，从此相传第几翁。
春风伴我到僧家，叹息无名供佛花。刘子枕糟非枕酒，陆生论水不论茶。少多何必求玄鹄，一二唯当较白沙。更恨老年难得睡，因君茗粥恨无涯。
信美江山非我家，兴亡忍问后庭花。明时不见来求女，俭德唯闻罢贡茶。鹢首千重能破浪，马蹄万里正便沙。烦君识取人才尽，白首飘零漫海涯。
为客淮南望上京，祥烟不远恨峥嵘。居人避湿开门晚，宿鸟眠寒择木惊。波浪无时潮失信，关河有盗梦非情。不知归计何从得，碧颍青嵩画未成。
田园几亩豆苗新，卒岁闲居百虑真。不日频逢中酒客，何时曾禁折花人。谁夸玉帛奔侯服，自喜樵苏入帝𬮱。回首龙蛇纷起陆，却垂涕泪问胡尘。
举世卑陬鬭小车，若人何处逞豪华。梦魂恨着后庭树，诗句清余双井茶。默默嘲雄舒锦绣，申申骂屈杂龙虵。不烦更籍韦弦力，望出河东性不奢。
妙句之来墨妙同，信知吾道未全穷。岂容短棹千年恨，不贮长江五月风。眷恋孔鸾嗟叹外，磨研胶漆笑歌中。为予留取沧浪道，使挈儿童学钓翁。
飘零海角悟平生，岂料王孙肯远行。迟日待君游化国，凄风要我到愁城。诗书灰烬宁无梦，翰墨馨香尚有情。闻道东京已返跸，箕云缑月得秋耕。
人人垂首相公前，独子低眉古简编。江上新吟何慷慨，世间旧恨细穷研。故知小子能封国，亦信长人解说天。寄墨虞卿著书喜，不教茶到恐妨眠。
为起秋风有所怀，江头秋色信多哉。孔明何岁荆州去，乐毅即时燕国来。今古悠悠共涕泪，江山寂寂尽尘埃。麒麟阁上功名士，闻道其中有不才。
旧有山川旧夕阳，新秋新泪两茫茫。金陵王气知何在，玉树后庭闻已芳。情到义山能发问，事经小杜亦多伤。未须便作扬舲计，即见元戎浄八荒。
又作此秋飘泊客，茫茫谁是北归人。庭前雨过鹅群浴，池上风来萤火新。战马不肥淮甸草，属车思辗洛阳尘。如闻胡虏渡河去，缑月箕云待老身。
小富秋来慰所望，青衫叙进校书郎。相公勋业久弥著，孙子门阑渐有光。莫话诗过已埋没，且非椀脱得分张。白莲逋客独惆怅，涙尽西风归政堂。
一世高梧丹叶翻，男昏女嫁失前村。但闻狼虎厌人肉，不见酒浆招鬼魂。久分彼天难叩问，未甘此道漫追原。江心火杂鱼龙血，我脱身来君莫论。
常润特令赐吴楚，从兹钱氏政相宜。江山阅世无今古，金石何年有合离。小谏纵歌文史外，侍郎决策甲兵期。只寻旧墨题新榜，念尔邦人肯扰之。
避难三年百感生，众虽溷浊自澄清。闲窥鸟雀往来势，静听儿童读诵声。但道孤生元废弃，莫言频数论平生。大河今岁如为用，即看千官赴上京。
幽斋无客自焚香，古像谁知静放光。秋色深来人寂寞，雁声断处月荒凉。病躯如似小损可，贼势流传大獗张。可笑韩公忧有分，人言忧责属岩廊。
淮南初客初尝起，久客淮南愁亦阑。秋夜无闻喜风雨，柴门自掩醉江山。诗书不读谈常到，香火如劳意更闲。北望归期殊未可，却思南渡沧浪间。
飘流北客江之左，自问行藏语亦难。江上即今无盗贼，浪中何日不风寒。曹潘鼙鼓于兹见，王谢风流何处看。归客不知朱雀好，但夸明月洛南湾。
金陵形势眼中见，一吊兴亡梦寐间。侯景长驱走龙虎，王敦内叛压江山。中原有主申明命，下国何人敢肆奸。白首自伤归未得，此身何处得清闲。
上帝于人靡有常，江流何处任兴亡。干戈揖逊一锡杖，社稷山川半面妆。故自无人比叔子，尚怜有意保襄阳。白头难待太平策，万国明朝建治康。
岁暮江头凫雁身，悠悠心事竟谁亲。久能收拾内朝仆，始作生疏外道人。欲问江吴借风色，恐于河伯废精神。王孙旌节归来好，莫使王孙恨更新。
戟影摇寒波影稀，王孙心事与人违。灯边赤轴得居士，窗下清谈见布衣。执玉诏从天上去，挥金船向岁前归。尫羸不解少行乐，卧待公来起采薇。
客舍光阴白发催，高援北斗梦徘徊。多愁须用枕双叠，无问何须酒一杯。风去六朝迷远树，云来一日忍新梅。即今盗贼须擒馘，牧守不逃言壮哉。
琉璃万顷碧如堆，画栋连云户牖开。晴嶂势吞三楚尽，暮潮声带九江来。六朝寂寞惟流水，孤垒荒凉只旧台。惆怅骑鲸人已老，夜船空棹月明回。
寺名定慧知何代，桥古碑横不记年。古树乱鸦啼晚照，故园新蝶舞春烟。十层宝塔化尘路，五色云衢散上天。惟有玉莲池内水，沧浪深处老龙眠。
共思赤脚踏层冰，聊适江皋兴自清。昨夜雨云驱浊暑，晓来烟水快新晴。山疑九叠张云势，滩激千岩落布声。巾履从来在丘壑，愿陪闲日此间行。
却暑追随水上亭，东郊乘晓戴残星。余歌咽筦来幽浦，薄雾疏烟入画舲。兴发江湖驰象魏，情钟原隰咏飞令。故溪何日垂纶去，天末遥岑寸寸青。
此行疑是入天台，云锁岩扉次第开。未得路通游紫府，且随溪转上丹台。藤萝映带皆天设，山水潆洄总地裁。果是仙家遗旧迹，清奇端不让蓬莱。
踏石披云一迳通，翠微环合见禅宫。峰峦郁密泉声上，楼殿参差树色中。午夜千溪分水月，清秋十里韵松风。平生久得名山约，吟赏今才信宿同。
三月安居已半过，虚明心地又如何。有求宛然成机巧，无作方能不较多。炉里寒灰香旖旎，岩前枯木叶婆娑。白头人在千峰上，妙唱新丰一曲歌。
山路春风桃李香，延陵长者贲岸房。行行廓尔忘途辙，步步翛然合道场。妙净宗乘松宿鹤，虚明田地月含霜。相逢相见有何事，共语毗卢顶后光。
适轩新开非华饰，为爱清凉消暑湿。景象千般何处来，尘埃一点应难入。蒲团禅版静沉沉，松韵竹风常龚龚。香断炉寒坐夜深，苔墀月满无人立。
客到蒙城有信归，殷勤惠米助晨炊。老僧钵满慵相唤，长者恩深祇自知。粒粒圆成难著会，明明嚼碎更何疑。赵州遗语诚非谬，一饱元来忘百饥。
天气暄妍三月春，青山垂访白头人。威仪雍肃披儒雅，语论清泠洗渴尘。道合圆常无异路，心空及第自通津。相逢相别休怀念，千里同风德及邻。
素屏纹簟彻轻纱，睡起冰盘自削瓜。风笋微微开绿箨，雨槐细细落黄花。经营薄产初无意，补葺疏篱渐有涯。待得高秋寻靖老，临流坐石问丹砂。
莫冬一丈长安雪，壮士临风独慨慷。门巷岂无骑马客，江湖犹有捕鱼郎。夜平蔡贼兵轻敌，晓入梁园赋擅场。载酒欲寻谁与饮，江梅头白自悲伤。
金盘满贮华清水，看浴兰芽玉雪容。自是迺翁怀直道，还为健妇有家风。树从此日栽成后，酒到他年酿熟中。剩买嫁资挥百万，不悉婚与贵人通。
北李园池推甲第，西冈人物复诸生。乘鸾此地回缑岭，走马何人出大明。六月火云无复暑，百年水木有余清。敢陪宾客追前辈，知子能诗近得声。
沙路朱轓想驭轩，伤心岁月似星奔。平泉有墅空流水，绿野无人但绕垣。九老画图传盛事，四朝书史载殊恩。如何圬者持镘过，已向比邻问子孙。
先生骨老劲如松，柴米辛勤只自供。每笑燃萁何太急，应怜舂粟不相容。虽能有弟同斯乐，忍使在儿继此踪。已约伯兄同卜筑，连墙投老愿相从。
禅房白几静无尘，野服黄冠意甚真。避世全生深得策，闭门谢客亦高人。忍情断酒非关病，随意收书不计贫。近约嵩阳陈叔易，趁移丹灶过残春。
君王侧席访词臣，万里江湖贺季真。翰苑向来非此老，道山何处得斯人。朝回金马门前晓，宴罢铜驼陌上春。底事年年最如意，春风还试彩衣新。
胡儿少欲立奇功，贵买西宛玉面骢。金躞蹀微鸣蹑影，锦连钱不动追风。庭槐洗立清阴下，沙路调行返照中。出郭借人乘岂肯，自夸骑入大明宫。
先生手不废经营，白屋凭虚结此亭。燕夌兔丝侵密坐，南箕北斗挂疏櫺。青松夹日交倾盖，翠柏分风倚列屏。莫道君家无长物，案头灯火有流萤。
蚤听闽人说土风，此身尝欲到闽中。春沟水动茶花白，夏谷云生荔子红。襟带九江山不断，梯航百粤海相通。北窗夜展图经看，手自题书寄远公。
龙蟠山色引衡庐，霜落江清影碧虚。鼓枻厌骑沙苑马，行厨欲食武昌鱼。缓歌玉树翻新曲，趣入金銮续旧书。官达故人稀会面，君来相见肯如初。
早闻三十六峰前，愿寄茅茨一涧边。谷转马蹄山缭绕，嵓开虎口树婵娟。阳坡日煖宜瓜地，阴岭天寒熟芋田。便好与公相隐去，不宜相对尚茫然。
忆在长安最少年，酒酣到处一欣然。猎回汉苑秋高夜，饮罢秦台雪作天。不拟伊优陪殿下，相随于𫇭过楼前。如今白发山城里，宴坐观空习断缘。
黄藤白簟倦呼卢，高卧南窗示楷模。郭芍药情元最密，郑樱桃迹近相疏。下帷度日甘同梦，隐几终年得异书。晚向禅房陪杖屦，清秋霜霰意如何。
吾庐去汝到何期，四十年间此别离。合抱树元从旧种，几丛菊始自新移。老无兄弟飘零日，远有公卿旷绝时。努力不思勤负米，欲求三径可从谁。
飘零南北一衰门，知是澶渊五世孙。嗟我独无兄弟在，怜君尚有典型存。老身素苦贫常瘦，病目仍缘哭转昏。他日汝归驰驷马，访吾肯过浣花村。
使君重凿西湖罢，也复封诗寄我来。洲上新题花岛处，苑中旧体柏梁台。风烟直觉钟山近，鱼鸟浑疑涧水开。挥翰玉堂还有日，行春停骑且留杯。
一麾偃蹇江湖去，五马侵寻观阙来。就日金波通汉苑，望云玉涧断苏台。自迎檝立看时渡，手种花行到处开。笑语风流韩别驾，莫令鹦鹉诉余杯。
翰林赫奕今如此，莫道人惟旧雨来。庞老终身远州府，刘郎何面向春台。园宜杏子非时结，溪阔梅花过日开。两地声闻无百里，相望一覆手中杯。
锦袍昔是诗成得，别墅今非棋赌来。山蔚蓝光交抱舍，水桃花色合围台。通人竹坞深深入，谢客松扉远远开。定与西湖争胜负，只应惟欠使君杯。
尘埃自与青云断，岁月谁令白发来。数口无归关外客，一春多病几登台。常闲水上鸥从远，只老笼中鹤任开。日日避愁无处脱，直须到手不停杯。
西湖波浪还佳色，风物悲人老可惊。游接竹林公对叔，梦迷春色我思兄。酒沽鹦鹉杯行尽，诗傍蟾蜍研立成。壮思不逢韩吏部，高名谁伴谢宣城。
史奏德星今复聚，郷评月旦昔何惊。颍川人望须公守，荀氏家声付此儿。湖影龟鱼同聚散，棠阴燕雀半生成。若为修禊无丝竹，古调新诗唱渭城。
尽室飘零去上都，试于溱洧卜幽居。不从刺史求彭泽，敢向君王乞镜湖。平日甚豪今潦倒，少年最乐晚崎岖。故人鼎贵甘相绝，别后君须寄一书。
少年使酒走京华，纵步曾游小小家。看舞霓裳羽衣曲，听歌玉树后庭花。门侵杨柳垂珠箔，窗对樱桃卷碧纱。坐客半惊随逝水，主人星散落天涯。
春风踏月过章华，青鸟双邀阿母家。系马柳低当户叶，迎人桃出隔墙花。鬓深钗暖云侵脸，臂薄衫寒玉映纱。莫作一生惆怅事，邻州不在海西涯。
百年鄠杜家相近，人物凋零我独惊。但见少陵能继祖，不闻小陆可优兄。终朝诗赋遒仍郁，老去文章健更成。敢拟济河轻一战，隐然望已怯长城。
君家文物冠先朝，破甑生尘久寂寥。借有三千两钟乳，定无八百石胡椒。湘妃暗鼓卦边瑟，秦女高吹月下箫。不待青春行乐了，直持玉检上宸宵。
清秋颍汝归时晚，不及群公送惠休。曲几数行题字别，扁舟几日为诗留。东吴杨柳云中渚，南越梅花雪外洲。万里故郷聊一到，江山风物往来游。
去年客徐得范子，今年客徐不得人。断无草木与同味，宛有鱼鸟来相亲。南寻白门傍山麓，西望黄楼行水濵。还家作诗示群从，早晚一游携二陈。
昭回云汉九天横，冠带彬彬尽俊英。梁国有珠光照乘，赵人怀璧价连城。道山邃处分群彦，文律持来考正声。秋晚定知谁入彀，叔通还进鲁诸生。
重门键钥阻山河，顾有良朋不厌过。唾落如珠倾巨斛，袂挥成幕散轻罗。惭分处士吹竽俸，谩学东人掩鼻歌。笑语哄堂俄又夜，客愁还奈我曹何。
贡珍已选茂良充，犹被拘縻类䌸钟。渌酒强陪高馆饮，黄花不似故园逢。碁枰苦战挑灯坐，藓壁闲题捧砚从。风叶满庭秋索寞，更筹向尽睡方浓。
草庐高卧对千峰，白眼谁能顾万钟。仄席不因天子诏，藏诗未许世人逢。他年社禝勋如立，归老烟霞志会从。五柳一松应好在，月明空自结阴浓。
一洞清虚锁茂林，我来寻访叹何深。游人刻石有兴废，流水穿岩无古今。岭上烟云长带雨，路旁松桂日成阴。到难未得言归去，且对金樽满满斟。
衡岳真人称福地，南齐高士寄山河。赤城仙去骑丹凤，墨沼人传咏白鹅。一世风流俱寂寞，千年气象故嵯峨。登临不尽怀人恨，唯有苍苍石可磨。
烛花红死睡初醒，一枕孤怀病客情。海上有山应大梦，人间无路可长生。乾坤意入凭栏阔，风月人归似旧情。汉殿香销春寂寂，夕阳无语下西城。
弦绝秦筝镜任尘，细腰休舞凤凰茵。一枝浓艳埋香土，万颗珍珠湿袖巾。行雨不归魂梦断，落花难伴绮罗春。汉皇甲帐当年意，纵有芳魂不似真。
小巷朱桥花又春，洞房何事不归云。二年前过曾携手，今日重来忽见坟。香魄已飞天上去，凤箫犹似月中闻。纵然却入襄王梦，会向阳台忆使君。
浮世繁华一梦休，登临因忆昔年游。人归依旧野花笑，玉冷几经坟树秋。风月过情须感慨，江山多恨即迟留。如今纵拟夸才思，事往情多特地愁。
柳条黄尽杏梢新，山翠无非昔日春。花色笑风春似醉，寂寥惟少赏花人。忆昔闲妆淡纻衣，一枝红拂牡丹徽。无端不入襄王梦，为雨为云到处飞。
绛阙琳宫锁乱霞，长生未晓弃繁华。断无方朔入间信，远阻麻姑洞里家。历劫易翻沧海水，浓春难谢碧桃花。紫台树稳瑶池阔，凤懒龙娇日又斜。
茅茨土阶不图好，想见游宫滋草草。有时警跸从天来，谇语应无路傍老。可封之民纷万邦，岂独兹城知所保。谷林南畔今如何，烟草茫茫车马道。
争携懃意烹春风，终焉臧谷同一踪。莫言不落第二月，须知所好非真龙。窃香安得青琐趣，效𪾸颇惭西子容。此言虽小有大喻，冯君转达裨时雍。
道德不与禄位期，富贵自随时命至。君宾以明故自销，御寇于羊知去意。城南岂复异墙东，诗句由来胜刺字。直作朱游真丈夫，莫使小生敢相吏。
云回雨歇天欲晴，鹁鸠唤妇皆和声。山南山北树阴里，懽然相趁争飞鸣。伊予流窜止平乐，妻孥尚寄潇湘城。五岭横空唤不闻，不如鹁鸠犹有情。
灵龟不语亦不食，深之又深乃其息。清泠渊中能事毕，天长地久无终极。朵颐自朵非自得，何暇外观惟汝即。吾言易行休更惑，抱一故为天下式。
造物初无欠与余，盈虚消息自洪罏。晴空已见云如火，秋获难期米似珠。剧邑君宜形远虑，泮宫我亦念群枯。若为惊起苍龙睡，赖有新诗胜大雩。
因革纷然岂用情，由来消息与时行。奏封直指财并力，造法当期实应名。可使华夷渐润泽，不烦衡石自均平。将明况是忧民者，即见熙熙百室盈。
自期谋道不谋身，不逐轻狂戏此春。读史穷经求在我，攀龙附凤彼何人。一言逢主未如志，百结成衣肯叹贫。早晚病除堪属思，新诗莫厌起予频。
野阔天低四望赊，霏微膏雨兆休嘉。早钟郁郁穿云断，官柳垂垂夹道斜。邂逅庭前方指柏，逡巡木末已栖鸦。杨朱易服归来处，荷笠收车几万家。
盟府功臣奕世孙，低回筦库尚随群。干戈分职名虽武，诗酒忘怀格自文。倾盖二年嗟往事，赢粮一日指行云。江梅欺雪南枝发，如綍新除定此闻。
飘飘雅致孰如君，旋辟西轩置酒樽。振木岂惟闻白雪，断缨仍许醉黄昏。长亭风顺已言别，小圃春回空自繁。惆怅潜斋不知处，何年携手却重论。
刘郎爽气晓霜晴，阳子高怀宝鉴明。虽幸竹林容入会，每惭布鼓独无声。一杯葵藿真佳趣，五鼎牛羊谩宰生。廊庙他年调爕手，不妨潜室且和羮。
万卷藏书肯自闲，沉涵圣道欲晞颜。片心既与人寰远，逸驾宁容俗士攀。嗟我曳裾胶扰处，荷君置榻寂寥间。藜羮玉麈清何限，每到斜阳不忍还。
灼灼桃源数朵红，青禽传到荜门中。傍人只喜窥春色，达士元来寄祖风。谩说几经千岁赏，会须一笑万缘空。沉香散处圆蒲稳，花自蕃鲜体自同。
从来文史足三冬，何事明时作退翁。刺口岂能论扰扰，冥心直欲似空空。半轩苍莽雨初霁，一钓清泠月正胧。好把晨昏付香火，个中真乐更无穷。
流年忽忽又残春，策杖郊原肯厌频。往古来今何足校，闲花幽草自争新。旋开酒蚁成高会，共解名缰作逸民。随处怡然真有味，不须千里忆吴莼。
一霎狂飚破晓阴，春光极目几千寻。会须胜事追莲社，更约幽人访竹林。渺渺平田涵白水，萧萧苍桧聒清音。郑虔才大犹遭骂，重愧持杯许脱簪。
十年星散忽相逢，寂寞芜城古頖宫。一炷澄泥窥祖要，三卮浮蚁对春丛。牢刍岂解留天骥，云路还闻逐塞鸿。莲社故人如见问，为言涉世百无功。
九十青阳安在哉，临风搔首谩迟回。春于我辈非无意，诗必先成为有才。拖架酴醾香破麝，翻阶芍药大逾杯。病除更约归愚子，浮蚁犹堪席地开。
惊红簌簌点苍苔，春去黄鹂唤不回。九藏脉参知我病，千人笔扫见君才。会须磥砢挥谈尘，方悟蜿蜒落酒杯。命驾相应怜叔夜，笑颜一月几能开。
休论花草与楼台，借得江南叠嶂开。纵使春归无觅处，何妨人乐自持杯。棋如孙武推多算，诗似颜渊已竭才。早晚竹林修故事，更看君笔灿昭回。
屏迹人间二十年，下帷搰搰究陈编。新书曾入老商盼，高弟谁如颜子贤。策杖青山元有约，挥金红药故无缘。岂宜便隐双溪去，优诏行闻坠日边。
踏雪驱驱原宪履，御风猎猎老莱衣。情投岂比钟山出，兴尽远同剡水归。炀帝池边松荫远，维摩室内烛光微。携笻促席相羊处，应记当年接下机。
耿耿僧坊寄日边，晚移穷巷避諠阗。羮藜不饱同攻苦，秣马言归独处先。木叶已随风力远，霜轮行作璧形圆。衣冠返敝文昌路，何似高堂坦腹眠。
太冲当日号无兄，苗裔于今更绝伦。力究本原书簏富，唾成珠玉锦嚢新。龙门久欲攀高躅，鼎角方欣觇后尘。借问竹溪余地否，狂吟聊伴谪仙人。
不见冰清几岁周，乘风举翮恨无由。濒江松竹三秋后，隐几情怀万事休。险阻艰难空蚁闘，东西南北正萍浮。与君相好如兄弟，莫惜微言为置邮。
秋来郁郁但炎蒸，一夜狂飚骇四邻。断送冥鸿尤得势，留连残暑更无因。镜中鬓髪虽非故，窗下灯檠渐可亲。勿似安仁儿女态，由看节物重悲辛。
功名从古病难成，况作天西绝域行。縦有平陵同落落，其如卫候尚营营。杀妻吴起终遭逐，上疏鸿卿不免刑。定远独能逢圣主，千年万岁蔼嘉声。
谁为冥行作指南，青灯黄卷久间关。逢君岂测陂千顷，许我时窥豹一斑。骥足拘挛虽未展，龙鳞腾踏会须攀。如何暗把隋珠掷，欲报殷勤只强颜。
剸犀翻羽早称奇，亨会难遭但布衣。不使牙筹烦伯仲，果然玉树照庭闱。灵台久已天昭鉴，奏籍初闻子发挥。三世簪缨正无恙，如何遽作百年归。
南明山下读书堂，曾许寒生借烛光。高义岂殊亲骨肉，令人无复念家乡。那知十载天涯别，忽起三泉薤露伤。追恨故时携手处，不能执绋助棺傍。
子期骨髪已埃尘，谁谓知音不复生。触处折杨争属和，独君忘味叹遗声。荜门寒日正多暇，玉麈高谈相与清。鹤举鱼沉重惆怅，一樽麦酒荐藜羮。
万花头上占天工，得意开时斗未东。破月麝脐来馥郁，横烟玉树浄玲珑。暖归故蘃应欺雪，人在他乡正御风。借问殷勤动诗兴，忘机争似鹿皮翁。
忌子当年妙五音，曾令按剑革初心。昭文重愧难成曲，潘岳胡为缪见寻。在昔丝桐尝弃置，到今山水自高深。何当共造无弦处，莫使渊明擅此琴。
举世欣欣濮上音，丝桐还寄长卿心。知君韶濩思千载，劲节松筠挺几寻。万籁息时霜剑立，一灯明处夜堂深。他年振铎收遗器，岂愧云和瑟与琴。
从事休嗟我独劳，何如对雪咏瀌瀌。圣贤潋灔冬来美，朋旧绸缪老不凋。仇覧初年犹主簿，田单他日竟屠聊。上方侧席捜遗逸，未易沅湘作大招。
主人生长绮纨中，标致分明儒者同。结构不因穷鼎俎，栖迟聊欲事磨砻。血漫霜剑悲王凤，坐拥云鬟笑马融。铭府功勋久牢落，会须腾踏振家风。
长揖公卿不转头，五车图籍指虔州。屑榆肯使家风坠，谢币空令世俗羞。弄凤骑龙诚莫及，壊车杀马恨无由。嵩山出处君知否，似与高人作覆辀。
一时多难见忠臣，力拥貔貅捍此城。岂为圣人曾作宰，由来壮志在留名。鐡枪埋没今何处，庙食追崇事若生。功业已经华衮赠，只应长伴斗魁明。
百錬终成绕指柔，何人劲节拟横秋。目前轩冕自来去，堂上诗书尝讲求。风度绮疏香漠漠，月移苔砌竹幽幽。将军此意生平事，不似空言不到头。
使星明处是天河，习习轻飚生芰荷。自有芝兰随后乘，更容簪履侍鸣珂。未甘城鼓促清赏，聊与汀鸥分素波。异日定应如此少，云雷行欲起龙梭。
一勺龙泉甫到城，滂沱疑是泻南溟。枣心正为斯民赤，菜色宁忧异日青。击壌田家方自得，掷金诗轴已交形。病来无复高阳兴，宴喜空烦置醁醽。
太史占星久寂寥，高阳烟月但蓬蒿。人才岂是非前日，天意端如待我曹。万古衣冠归指顾，一时天地入风骚。他年南北参商去，知有青编破郁陶。
几年幽径委榛芜，此去寒生孰子如。笔下奔腾三峡水，胸中突兀五车书。岂惟丽赋欺弘正，会使清时识仲舒。富贵由来皆骨相，门闾高处莫趦趄。
禽犊何知尚母怀，黄泉相见岂宜哉。向非雅意一杯去，安得迷心中路回。自古功名随日月，于今庙貌倚崔嵬。可怜肉食趋朝者，粪壌纷纷久已灰。
许汝相望无百里，政声文誉益惊人。岂知今日俱长路，重慰平生仰后尘。云澹京山黄鹄举，风回汉水白鸥驯。归来有约天从否，凖拟冥行细问津。
骥尾曾容蹑后尘，柳花榆荚古河滨。天衢事业已腾世，山驿诗篇知几春。梅萼故应如异日，风骚仍得慰幽人。须知犹是枯株在，早晚吹嘘近紫宸。
汉江汹汹不知休，江上谯门鼓角秋。匹马崎岖随国事，同心邂逅得儒流。何妨蟋蟀床头急，况是芭蕉雨脚收。别乘端容共萧散，从今相与傲浮丘。
几年模楷掲天中，四海衣冠尽影从。必待名人裁受谒，遂令当世比登龙。求通谩负孔融志，执御难追荀爽踪。回首高门正如市，悲风猎猎起长松。
汉江衮衮接天流，百里舟行一转眸。白浪激风鸣战鼓，青山迎棹走长虬。均阳已断南柯梦，鄼上还惊宋玉秋。南望祖茔能几驿，王程不得下荆州。
杜门无复辙声来，一日刚肠欲九廽。消遣但能眠白昼，较量犹胜走黄埃。霜风却暑通归路，篱菊要人荐寿杯。同我此心君最切，更将幽思托清才。
朅来凡韵续高张，凫鹤居然分短长。鸣鼓未窥才气勇，悬河先饫古今详。三秋欲半月方好，万事兼忘心更凉。只愿真贤起山国，异时端委赞垂裳。
河东文物久尘埃，之子亭亭郁有材。已见中天鸣𬸚𬸦，不应环堵更蒿莱。绿衣春色知谁共，青简风流自此开。倾耳西州人快意，玉阶曾上直言来。
草衣藿食寄尘编，凛凛声名玉几前。命数曲留成大器，乡书重上欲华颠。一鸣竟与凡禽远，三献方知美璞全。二十余年古人志，从今摅发到青天。
日月交光万国同，群英无复叹途穷。长松竟拔徂徕雪，骏马争驰冀北风。黄卷论心窥圣域，青云携手赴王功。归来协气充闾里，好是邦人识頖宫。
风尘作恶败清游，杖履无光久自羞。约我晚来寻小艇，与君愁破对高楼。山分远翠凝衣重，月借澄辉扑水浮。不是严城不容与，径随双鹤宿沧州。
迺翁鬓髪已秋霜，药裹仍闻满北堂。贫欲釡鱼勤子职，分甘足茧寄他乡。山前黄石空猿鹤，溪上青编屹栋梁。想见使亲忘我后，借书寻旧日徜徉。
震霆几日动天阍，河汉朝来竟一翻。顿觉炎歊辞枕簟，只应爽气满乾坤。鸡窗岂但开千卷，云稼悬知亘九原。北事平生最关虑，从今得意遂忘言。
欣欣花草不关心，绝倒宫庭一亩阴。夏箨陨风裁几日，秋筠要月拟千寻。携持斤斧从他怪，缭绕栏干着意深。全是吴中旧潇洒，过门应喜伴龙吟。
几度秋陂老芰荷，蓬门不见雁来过。照人眉字今何似，得意诗篇日更多。事逐风云空白马，功随山岳尚黄河。无因双眼陪君子，暝立西楼一楚歌。
田郎风节薄清旻，耻踏冥冥车马尘。远业不应忘魏阙，高人聊喜得东邻。鹿门隐去曾携子，绵上归来亦侍亲。早晚云飞雨天下，勒移何愧北山神。
睡觉谯门已转更，小童徐报月重明。揽衣起与妻孥共，矫首惟闻鸟鹊惊。濒水杯盘无俗物，隔墙巾屦有真情。相从竟日今相望，四者由来不易并。
一经三五一亏盈，此夕胡然分外明。金令中分寒暑候，蟾辉独占古今清。樽罍自是常年事，天地何难永夜晴。寄语风云莫无赖，万方矫首此时情。
故人知我久忘情，不假苞苴远寄诚。金范晬容窥往制，丝传流水得遗声。邻鸡破晓炉边静，霜月储清席上横。香散曲终谁会意，与君相望一高城。
龙吟虎啸岭云开，卷罢残经首重回。命驾直因中散去，赍羊不为护军来。真情破腊融初日，高论先春骇迅雷。勉力古人论一报，终惭瓦砾异琼瑰。
诗书久与壮心期，邂逅尘埃满客衣。不分寿陵终失步，更怜蘧瑗早知非。龙蟠旧水风雷在，玉韫寒山草木辉。大抵穷通有时节，莫将吾道羡雄飞。
儒冠染尽马蹄尘，又见年光冉冉新。寄我一枝无驿使，赖君佳句有阳春。雪边孤韵谢安石，风际幽香韩得真。何日相携拂衣去，澹烟微月楚江滨。
二子麻衣掩旧春，霏霏眦血洒惊尘。白云不雨还遮岫，清颍无心解阅人。祸福循环终有数，诗书饱腹未为贫。何当跋马同君去，萝月松风慰秃巾。
数椽茆屋异千间，惭愧君歌行路难。自昔牛羊多列鼎，只今藜藿未盈箪。须将嘉木殷勤植，莫把修鳞取次蟠。请看齐城不危困，功名岂复有田单。
兴来云路欲飞仙，风更吹凉入绮钱。岂但乌衣今莫逆，也知白鸟旧相便。波随静止荷初展，舟逐闲移楫自眠。我亦书边有余日，与君同到五湖天。
痩骨崚嶒耸碧峰，应缘曾住大明东。道吾埋没今何处，少室分张昔已空。殿阁不移秋际影，松篁犹韵晓来风。为人彻困无人解，借问三生庞德翁。
虎丘山色最宜秋，山下溅溅亦可舟。北去几年空好梦，东来今日快昏眸。邦畿正蔼无双誉，杖履仍逢第一流。邂逅高风许追逐，异时应拟岘山头。
虎据千年一故丘，尔来形胜绝南州。池清不碍龙收影，台迥犹疑石点头。白日青天秋更好，幅巾藜杖晓同游。遥知正拥双旌坐，直上云峰一凭楼。
长笑空言谩九丘，更携余刃佐方州。老奸不复潜封内，佳句终然到笔头。秋入江山供远思，路回猿鹤伫清游。只应未厌斯民乐，还听钟鸣十二楼。
天宇霜来岘首高，爽心先寄雪中桡。早陪胜集方多暇，应念前人不复朝。雁影有时摇莽苍，江声终日上岧嶤。遥知清绝诗成际，正似寒窗火欲销。
过额纷纷竞扫眉，此心直与古人期。三年并席惟夫子，一笑忘言谢小儿。江国旧编尘漠漠，帝乡新路日迟迟。儒冠道在无通塞，莫问高门知不知。
破竹诛茆屋数椽，尔来风雨荡朝昏。岂知东阁犹堪厩，若比胶庠不可园。蓬荜已甘聊卒岁，栋梁谁谓入衡门。因公起我高堂意，更乞余材千万根。
朝衣暂此拥屏星，长笑他时智慧昏。不以诚心尊孔氏，却将吾道奉祇园。由来博施能周物，曾是寒生亦叩门。只恐堂成待公落，镜中黄色尚山根。
荆山汉水雪边春，满眼风流见古人。领略此心谁与尽，从容高义势难亲。静摇庵影竹如昨，清弄池光梅欲新。知子相忘忘未得，禅床推倒就车轮。
暖律稽迟太史占，风前犹复弄威严。不妨豪客成樽俎，重使斯民困米盐。但见青峰皆玉笋，岂知白屋是茆檐。何人隐入群羊去，应笑痴儿认角尖。
朝来一色换纷华，眩眼端如醉后车。岂待三年方楮叶，虽非八月亦芦花。李边照曜河南日，柳外缤纷靖节家。欲上云岩访禅老，路迷空想举长叉。
宾主相忘沔水滨，高风谁与向来亲。君能鸡黍酬初诺，我亦虀盐得此春。桃李无言方永日，江山有路正宜人。直须弄凤骑龙去，莫使身为可畏身。
真淡先生早杜门，三香亭上自乾坤。人间巧舌犹蜂起，子独抠衣识道尊。几日凯风吹户牖，只今归路指丘园。将分索我微言赠，欲赠微言无可言。
昨来不肯听朝鸡，乞得真宫即日归。老衲蒲团闲共倚，少师玉麈醉同挥。谁知捷径嵩山在，未觉心驰魏阙非。绿鸭陂中钓竿手，只应从此叩黄扉。
几日江云凝不流，欲将胜事一齐收。乾坤破夜端为昼，草木留春不复秋。黄竹作歌君得意，素娥行酒我消愁。须知身世尘埃尽，直到广寒宫里游。
雪晴新兴与春俱，脱略司空城旦书。衡岳带云回玉辇，楚江浮日动金鱼。故人情远欣相遇，梦境时来信所如。北阙遥瞻念图报，恩深犹在免诛锄。
长滩斗折转城隅，激浪飞声昼夜俱。猛讶龙骧带雷雨，缓疑仙会集笙竽。吟风古木那能和，弄影幽禽只自娱。我已无心到天籁，凭栏聊为一踟蹰。
洗耳何须颍水清，淫哇涤去有滩声。宫商别奏天然曲，淡薄追还物外情。聊与沙鸥均至乐，谩同渔父引余觥。个中一拍谁人会，长啸归来烟雾生。
胸中云梦向来寛，妙入微尘心更安。天北梧桐正鸣凤，江东枳棘尚栖鸾。渊明可是忘三径，下惠犹能仕小官。何日相从坐金粟，静听飞雪洒琅玕。
平时咳唾落珠玑，未掌丝纶亦数奇。远去天官空帐幄，中分淮水动旌旗。圜扉荡涤民知免，列位搜扬士不遗。报国功成有余日，也应回首念流离。
我别家时君在床，后来南北两相忘。直饶伏枕到新岁，也胜投身居瘴乡。孤节未尝交世俗，清贫何以度星霜。皇天默相谁窥得，看取它年吾道光。
年少东邻新亲家，奋然鳞鬛脱泥沙。传闻昨者数时弊，想见迩来双鬓华。局上光阴聊鬭马，杯中意气莫生蛇。江鲈已过河鲀出，准拟从君烹荻芽。
远托同门寄好音，夫君不改岁寒心。因思明月共千里，亦似家书抵万金。美玉会开和氏璞，高山犹袐伯牙琴。真人训诰知无爽，快我它时朋盍簪。
青衫虽已被天恩，蹩躠难趋犹杜门。分手于今十个月，寄书何事一无言。但勤药饵寛吾母，休费心神接乃昆。我罪湔除归有路，彩衣相与应篪埙。
机警如君亦可人，经营门户不因循。须知孝友是为政，莫叹功名难奋身。北塔杉松培万本，东皋禾黍列千囷。尔兄倍觉归来好，百事无为只奉亲。
记得承天老古锥，呵呵拍手几人知。年来饱饭应无数，门外小桥真可为。浙右普瞻圆照塔，室中高挂建降师。我身虽窜心如昨，落笔犹能挥寺碑。
淮海维扬第一流，三关齐透万缘休。真心岂复随灰劫，遗骨终然寄橘州。専为流通深叹赏，莫相钝置豁愁忧。觉来欲语无人听，屋角荧荧空斗牛。
天地曾无一物遗，孤臣今许返庭闱。黄茅瘴里抽身出，青草湖边鼓棹归。衣锦还乡难并比，承颜称寿倍光辉。恩深骨肉何由报，空有精诚贯紫微。
谁道衡阳雁即回，也传书向岭南来。故人得报皇恩至，约我同归青眼开。爽有江湖清暑气，豁无尘土溷灵台。功曹法掾相随处，邂逅追踪真快哉。
八年之中三往回，道人一意金石开。非干桑梓有分好，自是针芥无嫌猜。焚香说了四句偈，把手直上千尺台。洞庭青草不我隔，东吴可归归去来。
吾乡魁选久萧条，深喜高才偶圣朝。天子六龙飞紫极，状元一鹗奋丹霄。拜亲此日荣谁及，报国他时事更超。四海讙然重改观，常州真是出英标。
一封黄𠡠下天关，岭表湖南释旧跧。吏部回头真可笑，拾遗作伴竟同还。张公洞里花流水，扬子江边雪满山。更约家居多暇日，相从莫遣鬓毛斑。
乐平主簿詹成老，平乐流人邹至完。莫逆于心心古道，不知其异异时官。一觞一咏风光胜，无咎无誉世界寛。北陌东阡好归去，幅巾藜杖永相安。
平乐舂陵地接连，岭南岭北异风烟。罪分轻重当如此，坐阻声容空自怜。天上恩书来有日，湖边归路约同船。东门取醉邻居耳，已办金鱼当酒钱。
左辖诸郎朝散君，顷年于此岸纶巾。谁知还是风炎日，我亦来为堂上人。菡蓞波澄端自倚，桄榔烟静几番新。静中阅尽荣枯事，独爱龙山万古春。
天道无私果是非，斯人如凤中人机。雄惊一矢从南落，雌领诸雏向北飞。且与龟龙为伴侣，未应蝼蚁损毛衣。吾皇致理肩虞舜，会见翺翔下德辉。
襟怀落落富经纶，造命奇穷道不伸。诗以百篇天上献，身为万里幕中宾。每听故老谈风节，尚有遗文照水滨。闻说神游已无碍，想经山顶亦逡巡。
市门隐去不知年，蔽芾甘棠荫乐川。五瘴作时虽不染，一篇留诫指其然。直须镂版人皆与，庶使绵区病可痊。更有奇方公未说，上医医国许心传。
台陟莲花见旧篇，追惟平昔倍凄然。初为百里青衫短，晚按连城白发鲜。东省联裾惊昨梦，南宫分袂忽新阡。使公虽老犹无恙，只恐投荒更我先。
莫把形骸碍此心，此心真体杳难寻。太虚仅此一沤发，方寸能容万象沉。无佛无人谁是我，不来不去妙常今。更须知有全提在，拄杖从横云雾深。
皇帝如天极至公，恩光来自大明宫。归田实遂平生志，与汝难忘造化功。料得安康无限喜，信知理数莫能穷。吾今只候文书到，便挈囊衣迎北风。
丹桂从来未发花，今年花发众惊嗟。盈盈簇盖真珠细，片片笼车美玉斜。阊阖携香熏席绮，嫦娥流影动窗纱。乾坤着意欣逢遇，收得风光向北夸。
发石诛茅古道边，儒家清占静中天。数番雨水添塘水，满目红莲间白莲。望处苍龙蟠远岳，坐来朱鹭舞祥烟。我心本在风尘表，偶此相羊更豁然。
简在天心世所知，赐环欣与我同归。耦耕曩已神先受，追路今休咏式微。洗脚上船无昨梦，举头见日有祥辉。扶摇本自南溟起，只恐难淹九万飞。
同时废逐十余人，我是丹书第一名。方向岭边思往咎，忽蒙天上许归耕。诸公想亦茅连茹，此日宜皆水濯缨。覆载恩深力图报，从今尤在罄精诚。
杖屦追随陟杳冥，无边胜景集孤亭。解衣自若谁为史，造物难穷巧赋形。展拓二仪成缟素，均调一气作丹青。会将断取山川手，卷入中州挂户庭。
大如青菜小如乌，色亦苍然二者俱。嗣岁不惟催布谷，可人尤是劝提壶。巧兼琴弄端谁使，追得年光赖尔呼。萱草堂高欣属耳，筠笼随我入东吴。
不因投窜抵昭平，争得相逢一笑亲。尘里妙空居士室，琴边聊见宰官身。周颙尚以妻为累，元亮惟知隐是真。莫逆于心更何语，拨开船子过牢津。
卧龙前约竟悠悠，依旧淮南笑不休。落发出家成往事，从僧还俗惬新谋。未尝异也谁燕越，相与呼之任马牛。一滴曹溪好消息，为君船子下扬州。
莲华千叶满前开，断取应从妙喜来。色带日光飞缥缈，香乘风力转徘徊。休寻物外庵罗果，且进池边鹦鹉杯。一笑真能契无染，不妨游戏挟霆雷。
工部云亡几百年，精诚如在有遗编。笔追六义回千古，名薄三光亘九天。师法周流寰海内，祠堂落寞楚江边。长官风化尊贤急，想见丹青复焕然。
清都不敢梦中游，何况通明侍冕旒。分手知从天上去，望云深感岭边留。三年瘴疠精神在，一日功名謦欬收。骥足风生谁绊得，绿杨芳草谩高楼。
观书已若观山水，今更开轩山水来。岌岌云收腾日月，滔滔鱼跃起风雷。二仪歘向胸中集，万象都从笔下回。只恐高深亦欣览，秀才尤秀出尘埃。
促膝论心十二年，有时忠愤泪澘然。不闻一事拳拳救，但见三台每每迁。天地岂容将计免，国家能报乃身全。它时会有相逢日，解说何由复自贤。
曾以高风入冕旒，未闻释耒起南州。当缘我罪投荒远，亦使君身得滞留。万卷功名闲处立，一瓢境界静中收。它年太史无虚美，卓行还能与祖侔。
庚子同灾知几人，二公华显独超伦。比闻贬责祠宫去，始信推移运数均。势冷有官犹是贵，居闲无禄未为贫。须知削籍投荒者，惟望归欤作幸民。
萱草留春瑞气长，二年吴越杳相望。𬬻烟正起依南极，乡信俄来自北堂。委曲备闻逾获宝，欢欣遥想盛称觞。人心天意端如此，行矣归宁慰寿康。
天下苍生如我何，故人犹祝保天和。奉亲志意得归路，报国功名还钓蓑。已分息心随饮啄，不应平地起风波。璚瑶欲报安能报，空向秦淮怅望多。
无书可借即捐书，日月云烟见未除。言与不言俱是着，损之又损亦非如。琴边酩酊何关酒，濠上从容岂在鱼。为报冰华老居士，吾今无欠亦无余。
人生游艺亦多端，莫若医书可纵观。曾向千金深有得，孰云三界果无安。忘怀已自袪灾瘴，寄语尤知笃岁寒。敢不拜嘉勤辅助，保全归去奉亲欢。
善如平路恶如巇，底事前人浪自疑。方寸但令无愧怍，彼苍何虑有偏私。流言耸动知公旦，削迹奇穷见仲尼。事事存心惟节慎，大哉斯语是吾师。
将谓轻红间老青，元来一本自然成。叶如桃叶回环布，枝似竹枝罗列生。兰助珍羞香不断，萱留喜意色方明。更移此本家园去，岁岁花时献寿觥。
群芳移自岭南州，要使儿童慎厥修。看取逐时花烂熳，即知当日罪拘留。黄茅瘴里诚难脱，紫极光中偶见收。汝辈但将吾作鉴，勿愁忠孝不优游。
归田日月有光辉，相与承颜家正肥。萱草丛高明户牖，棣华枝盛照庭闱。年年岁岁欢常在，子子孙孙志弗违。从此乡评知品目，风流不愧老莱衣。
不着朝衣着彩衣，欢然膝下永相依。兄兄弟弟同真乐，物物人人共息机。三釡晨昏归省定，一时裘马任轻肥。长为不施其亲者，免被无穷有识讥。
卮言吾久得南华，每一开编一叹嗟。尘表物从何处去，人间世自莫能加。不知养虎但生事，未始有回真作家。此意于今妙相契，却惭书读谩盈车。
不作寒岩枯木身，又随云起别芜城。大方广寺果随喜，苦集灭人应奉迎。山色何如霍山色，溪声孰似偃溪声。莫教却被阿兰笑，此个老翁犹相生。
建隆无复旧行踪，石塔开堂得远公。衣挂六铢收法界，草深一丈见家风。也知是汝远狮子，不分饶他岑大虫。何日扬州船子去，木兰花里问真空。
西亭会面即移船，迹扫青青翠竹前。目击已知心照了，对谈何必日留连。禅堂仙阁谁三界，岭月淮云自一天。偶此诗成更吟咏，飞来鸥鹭亦欣然。
此地凭熊几使君，敬公名姓独超群。不因健笔曾推美，纵使忘形岂得闻。词翰莫窥真体要，江山犹带旧风云。我来访古惟高义，追想区区只自勤。
拾遗流落困埃尘，海内忘形有使君。长似汉中情义笃，不同常侍死生分。一时燥湿知难变，万里经营想更勤。管鲍不忘公亦在，高风犹得后人闻。
梅花春里送君行，忽已芙蕖照眼明。握手定须酬故约，凭栏犹切念高情。下帷静与忘言会，扇枕凉随喜气生。只恐悬悬亦知我，有时清梦到昭平。
澄庵一别两炎风，回瞩潇湘兴莫穷。木耸云山常献瑞，鼎收龙虎妙成功。精神迥出拘挛外，日月都归笑傲中。闻说芝园转增胜，杖藜行欲绕芳丛。
义薄云霄世几人，零陵邑宰迥超伦。能明圣主恢洪造，曾是童儿谒紫宸。衡岳深蟠心不动，重湖闳写惠常均。别来眉宇知何似，日冀恩还得款亲。
参军跋马瘴江滨，一笑相逢意转亲。偶复面论前日事，恍疑身是隔生人。风随玉麈倾新盖，暑避冰姿返旧轮。八卦森森照归路，为君留饮判经旬。
沈冥谁复似当时，九陌尘中偶得之。洁已已能成玉雪，为人犹自作蓍龟。门前车马喧喧过，室内乾坤默默知。一语不随人事变，与君陈阔岂无期。
宝所从来指道林，人间天上总回心。自他初不毫端隔，悲智常随愿力深。风带洞庭供爽籁，云携紫盖献层阴。会须一瓣旃檀去，四句偈闻师子音。
散轩萧散万缘空，寂寂炉烟驻晓风。宾主不知谁合散，江山何许自西东。有时黄卷倚龛外，无数碧云生句中。好是心如大圆镜，光能照我路岐通。
一瓯难忘雪云轻，濯尽氛埃彻骨清。瑞气绕龙应满意，薫风留日正多情。黄金照地人间肃，白鹤飞泉物外鸣。只待五湖归兴动，扁舟擘浪去寻盟。
得君宁独为葭莩，两度湘中眷我殊。兵拥渡江犹缱绻，颿催离寺尚踌蹰。莱公庙北民歌鲁，贾傅城东地入吴。会面不知何日再，但观休显继龙图。
越州刺史越州僧，曾是龙华同会人。偶向祝融峰下过，便从香积钵中亲。毫端宝刹重重现，句里藏机一一新。正是连天雁回日，此心先已到江滨。
赦书该得尽量移，君到衡阳适及期。将谓南徐须近便，那知北望尚羁縻。人情既久应相好，气候无它亦自宜。造物此心君会否，少留同我返茅茨。
人生相得贵知心，况复鸰原有断金。但使连墙非异趣，何须会面乃同襟。药囊警动苍生念，茗椀招回梁甫吟。早晚鲈鱼促归去，为君聊驻马骎骎。
东堂当日偶差肩，屈指今逾二十年。君作长官邻邑内，我为迁客此江边。时乖出处宜安土，道在穷通莫问天。只恐頖宫真拜𠡠，无因重获奉周旋。
甑中如见欲生尘，不待人言廪自倾。虽阻负归同子路，且知书帖异贞卿。邻僧市井应无迹，野雀阶除亦有情。却想万钟安享者，孰云天地极均平。
鼓腹从今得果然，不须称美道州前。一箪颇异山雌意，满钵还同香积天。糁作藜羮夸举挟，剖为钓饵戏沉渊。只疑好事传将去，饭颗兴嘲有谪仙。
数亩非无负郭田，川途修阻故萧然。得君远胜子舆友，使我非无漂母怜。未拟更求佳传报，且先分当酒家钱。亲朋只愿长相见，归饱丰穰不计年。
载酒来过亦可怜，持杯先已口流涎。香浮八桂风光胜，波动兼金月影圆。共醉有时依竹卧，独醒无复愧渔船。此中天地尤安稳，莫向尘埃盛处传。
吉语传来喜可知，岂无神物共扶持。但怜四载遭三黜，偶与三公作四夔。海上飓风应骤息，岭边炎瘴亦潜衰。相从会有还归日，却向江乡话此时。
高山顶上偶相逢，千尺孤松霜雪中。不可亲疏真道广，未尝喜愠信心空。衡门笑咏尘方远，太学声名日自隆。行就车头舣归楫，拟将周易问穷通。
琴边聊现宰官身，回忆来仙尚有情。鸟鹊远从檐外集，鲤鱼俄向眼中明。闲将永日供黄卷，静纳薫风擢紫英。更得香山巧相对，一如眉宇照人清。
欲知别后事如何，门巷苔生雀可罗。偏称解衣槃礴裸，真为静处萨婆诃。鬼神密护炉中药，风雨深藏壁上梭。惟是葛藤犹入念，有时西望笑呵呵。
九曲池边见老僧，君为前导启重扃。十年空忆扬州梦，万里遥瞻长者形。龙断冥心同委吏，天涯随分作孤星。何当鸣指相逢去，珍重楞伽四卷经。
毗耶居士有神功，断取香山置掌中。五分普令薫法界，一时倶送与仙翁。岩头云澹晖晖日，洞口烟横细细风。可但吾心今莫逆，香岩于此获圆通。
仙家春色不曾空，亦有𧄒𦰡占暖风。丹桂叶舒推重碧，蟠桃花发避深红。尽教带土培轩外，行欲移根过浙中。最好高堂归献寿，年年光映棣花丛。
龙隐岩前忽转头，翛然瓶锡此淹留。十方法界元无限，一片心田自有秋。草木曲躬归白足，江山依位拱青眸。我来不问西来意，独喜茶香啜满瓯。
洞门寂寂昼常阴，谁识行天济物心。金翅影沉超永劫，玉毫光现契圆音。滂沱普润三千界，叆叇浓兴一万寻。天子六龙方在御，不应头角閟幽深。
偶向人间作谪仙，翛然来此住经年。君臣鼎内重相合，日月壶中独自圆。过恶已除丹简上，姓名犹在紫霞前。一朝驾却飞鸾去，留得风声举世传。
山腰制作迩来新，斧凿才终便掩门。独殿纷纷罗杞棘，老君寂寂看鸡豚。烟凝叠嶂为香火，风韵疏松作道言。借问羽衣何处去，一齐归屋抱儿孙。
品目从来号智囊，保身何事缺堤防。青钱得谤由东府，白简绳愆到北堂。朝散郎应无所惜，太夫人岂不忧伤。平生尽入禅师室，到此方知道力强。
目击何人妙得知，谩携斧子住岩隈。衔花无复鸟兴供，运木有时神倒栽。丈室每思云外去，沱山长记雨中来。凭师更展慈悲力，早使回头一笑开。
大施门开陆海中，一时缁素许参同。纵横只见山河露，消息宁知车马通。帝网重重含宝刹，法轮日日转龙宫。何当去作庞居士，笑指庭花问祖风。
忠义能令金石开，至今凛凛动昭回。彼苍欲作无穷计，此事欣逢不世才。浄扫烟霞留健笔，巧分鸾凤过浯台。亦宜爱日成君志，侧席知名即诏来。
莫道高山老古锥，歘令金碧照崔嵬。神通未必输摩诘，眼浄方能识万回。捧打室中纷似雨，鼓椎堂上吼如雷。天长地久君王寿，从此宗风亘未来。
鸾台凤阁并门居，同荷先皇奖眷殊。谏草悠悠空皎日，年华忽忽几青蒲。朝廷择帅君来越，乡里容身我念吴。万事循环总如此，目前何必较荣枯。
自来渔父好家风，一片潇湘晚钓中。伊昔放言知莫逆，于今亲到得参同。金章寂寂残初梦，汀草依依照短篷。德秀虽亡次山在，怅回青眼送飞鸿。
来往憧憧多故人，几能于此款柴门。红莲绿水还初兴，青草黄茅得细论。陡觉炎氛开日月，坐令爽气满乾坤。匪朝恩锡归田去，只恐烦君费酒樽。
谁谓南方世乏人，斯人见义若风生。吉凶祸福略无惜，父子弟兄同此情。袖里珠光携合浦，胸中潭影到昭平。它年野史谁操笔，定以青编著姓名。
大笔从来不妄褒，特于阡表勇挥毫。当年种德已如此，今日里门宜自高。云带洞山常蔼蔼，雨钟明水转滔滔。追荣更有丰碑在，行矣巍然压巨鳌。
继述嘉谋圣主知，拂衣缘底便言归。往而能返非难事，安不忘危是识机。西子扁舟藏国艶，鲈鱼一箸出江肥。公乎有地相容否，才脱拘挛去似飞。
归领真祠未几时，牙兵重展旧旌旗。向来孰不歌来暮，今去欢然释去思。竹马渡江腾骏足，甘棠拂户动高枝。钟山只恐违初兴，径入鹓行侍玉墀。
仲冬月吉吉可知，日南长至恩光期。一阳火复验内揵，八陛圆坛严上仪。玉辂回銮天倍喜，金鸡肆赦人均禧。倚门朝夕可寛念，彩衣归去今其时。
一阳初欲与时亨，便觉群阴不敢行。寒雨断飞天皎洁，冷云收翳日晶明。泥干屐齿都无阻，气协花心倍有情。天运回旋吾道长，欣欣此际孰能名。
千仞巉岩一径通，可扪天处是仙宫。婵娟并席谁家子，缥缈吹衣万窍风。初月淡笼眉拂拂，晚云低绕鬓𩮀𩮀。邦人不复知端的，但说常能助岁功。
忠言直节动天聪，名在升平北斗中。阴德久宜家有后，光灵今与国无穷。庭前乌集当年柏，门外风生旧日骢。公不世情应我顾，一觞聊复以诚通。
万顷菱荷一一荒，骈头相倚卧池塘。追惟弄日摇深绿，不谓凌风折败黄。饥雁飞衔投远渚，寒鱼浮触动斜阳。那知凛凛梢云者，自有松筠傲雪霜。
野烧无踪知几年，故亭遗址尚依然。巍巍稳据山千仞，渺渺前当水一川。地展云衣深固护，天回松盖巧周旋。重兴栋宇非难事，坐使风光集绮筵。
君与我同庚子生，连年忧患亦纵横。天高休说不可问，心下直须深自明。运属时雍人正乐，祀严郊报礼初成。涤瑕荡垢知多少，行矣欣欣木再荣。
云岫庵头挂钵囊，旃檀一瓣自馨香。建隆消息天然别，妙总流通笔放光。南岭梅花空自得，西湖沤鸟宛相望。师如水浄吾如月，照入清泠知有方。
上东门外解船时，赴感汝阴师未归。松麈对谈能几日，瘴乡孤坐但忘机。珠腾甓社淮南冷，山折成都蜀道非。属耳朱弦谁莫逆，只应袖手看鸿飞。
陆沉无复似当年，高压云根气象全。四面山川趋指顾，一时草木避蕃鲜。垂檐鼎实须归帝，起槛龙香必动天。自我发挥人共乐，风流从此映来仙。
庚子频年忧患同，君依坟土我飘蓬。闻君已复云霄上，顾我须逃瘴雾中。学校他年齐出处，朝廷今日异穷通。敝庐归去无他事，惟愿时和岁岁丰。
草赦今朝锁北门，灯花来报我蒙恩。巧当楼阁中间立，高出光明几次繁。辽绝虽然如异域，生成本不间孤根。此身曲荷乾坤力，仰答洪私它日论。
一鸟飞从何处来，归去归去声声催。炉烟正自山阁起，天意俄从云路开。三年至日阻为寿，万里膝下今当回。迎祥拜贶不胜喜，满引贺酒千百杯。
辛巳年冬导驾行，朝从太庙出青城。雪迎天仗徐徐舞，日向龙颜淡淡明。不待衔枚人自肃，惟观夹道喜相仍。今朝倍复如初盛，遥拱神京空此诚。
岁月惊如弩发床，千官坛下又成行。燔柴香蔼六变乐，奠玉殷勤三上香。当日珮𬘬躬进酒，兹辰目断望垂裳。端诚舞蹈无因预，空想中天瑞气长。
蛮风吹鬓鬓毛斑，非复登楼旧日颜。上主亦应怜久窜，孤臣尤切望今还。金鸡欢动栏杆外，彩服光生骨肉间。归去此恩何以报，惟将香火祝南山。
黄宫初气重氤氲，喜色朝来便着人。知有归期亲望我，更无它事我思亲。堂前献寿开金盏，岭外蒙恩戴玉宸。一笑承颜胜六印，功名岂复羡仪秦。
当关无复守门催，欲晓鸡声唤起来。一炷寿香瞻白发，三杯贺酒写红灰。看棚尚倚天街柳，恩信先通桂岭梅。但喜奉身归膝下，自余皆是鲁禽杯。
惭愧君恩似日长，终然倾否肇三阳。休思往事追华贯，且喜余生脱瘴乡。俛仰自知诚自幸，尊卑相守免相望。外炎内热从兹尽，别是人间一味凉。
瘴疠侵凌鬓欲华，凤凰飞诏下天涯。有知病骨将枯日，忽遇灵丹蹑彩霞。赫赫千龄方启运，熙熙六合共为家。此恩碎首知难报，空感来篇似永嘉。
材气无双是陇西，扁舟还指旧山溪。非关吕览难更字，要使班输别造梯。尘外光阴归作者，道中消息在寥兮。它年峻捷黄金榜，路入三吴手重携。
大明端拱赭衣红，正想豪英入彀中。但使学优迎命达，莫将年少叹途穷。三秋水阔鱼依藻，一日天高鹤出笼。持我此篇归献寿，苍梧欢动晓来风。
丹青一笔妙难窥，万古长如初画时。浓淡乾坤偏掩映，卷舒云雾巧追随。深藏尘表天元爱，不到炎方世岂知。展出高亭快人目，舍君风韵更谁为。
觉华山下古禅宫，鼎足蒲团午夜同。但有鸡声替钟鼓，更无僧影到帘栊。真情迥出忘情外，多语都归妙语中。转首是谁南与北，庭前桧柏亦生风。
亭据炎方第一州，旌旗曾向此中留。台光不逐春光改，花影长随桂影浮。谁谓岭云收白雨，偶然莎径入青眸。它年南北遥相望，应记匆匆秉烛游。
几日长亭复短亭，霜梅夹路喜相迎。风光总属君家管，霁色偏随马足生。老酒盈杯谁款曲，少陵佳句谩分明。回头安福前山晓，八桂苍苍无限情。
四望山头老比丘，笑他思大浪经由。巧将三十三天好，都向青云青处收。金翅远投云际歇，银河低绕砌边流。高高更有堪行路，骑取沩山水牯牛。
问碑碑已化为尘，却得同生庚子人。聊把此心论此事，颇疑前日是前身。云间岣嵝峰回礼，庭下娑罗花献春。更欲纵横见端的，夜来飞雨洗金轮。
五百阿师何处来，天堂初不隔天台。灵泉飞作人间雨，法鼓腾为山下雷。对现此身谁仿佛，上方重阁正崔嵬。只应永劫观空眼，总向峰前欢喜开。
不二门开刹海中，十方世界本来同。四威仪竟无所着，千手眼应如是通。弥勒当年曾示现，善才于此悉参同。而今我亦逢师处，聊击栏杆问祖风。
玉容捐委画楼尘，一死甘酬石氏恩。古庙有碑旌节义，西风无主逐香魂。孤村夜静鸣归鹤，双岭云寒唳断猿。试向绿萝寻旧迹，断碑遗井见清源。
蔡子诗锋新发硎，晓压吾境横长城。玉关食肉何足计，饭山日午吟肤清。叩门念子忧吻燥，银瓶急燎苍蝇声。云龙为子起风腋，要使飞将身趫轻。
内廷吴陆善文书，绝代如公可数渠。科斗他年载深厚，楞伽终日伴清虚。济时即展经纶业，华国聊施采色余。想为君王话尧舜，玉堂对罢夜何如。
短褐风霜可奈何，懒求长袖舞阳阿。九迁行辈青云满，百谪形骸白发多。束带壮怀浑龃龉，角巾闲约亦蹉跎。山公有意相题目，季绪无容独诋诃。
盾威正赫忽衰残，人意浑如水面寛。触石端来慰枯槁，随车定见湿朱丹。初忧连畛秋无种，岂望如云晚可观。天遣商羊为公舞，绝胜九仞见回鸾。
陆陆微生不可论，半饥半饱过朝昏。春来但见瞳花乱，寒退长余鬓雪繁。老愧门墙忝宾客，归来耒耜教儿孙。会应飞堕江湖去，定向离骚寄客魂。
小桃繁杏何须论，只要池边竹半林。不养凫鹥怜渌浄，苦留风月伴清深。后人来荫十围木，故老看移一亩阴。分付庭梅管春色，长官情味此花心。
归来久客鬓俱苍，渐喜无人馈五浆。未免高僧问劳苦，故应乔木慰凄凉。山中猿鹤人谁健，门外蒿莱想自长。为谢邦人岂吾薄，要当六印绕腰黄。
曛黄飞雪已填门，独夜人依老柳根。故遣卷帘从骨冷，不妨开卷自灯昏。余英煮茗春云动，润气留香宿务繁。但觉诗脾两清绝，可劳骚客赋招魂。
宦情光景半樵渔，病惰仍忘百纸书。赋就祇堪供醤瓿，齿残未可释盐车。朱蓝要使辞秋断，芝菌犹当出腐余。惭愧少翁能下士，马曹知马自应疏。
骑驴何似贾司仓，行李唯余古锦囊。秋后恰容鹰脱架，春来会有燕投梁。清时无用材虽拙，白日能闲策亦长。惭愧平生负三尺，一成泉石欲膏盲。
一派飞泉湿岭云，岩花娟好尚余春。黄䌷病惰谁如我，碧玉寒清自照人。山水窟中为俗吏，簿书丛里得诗邻。一篇宠寄高难和，万卷端知笔有神。
此生文字送分阴，羁旅无材发噤吟。鬓底星星侵晚色，胸中落落负初心。端知坐索长安米，那复能弹单父琴。投老襄阳真自弃，蹇驴东去乱云深。
坐令荆国得髦英，清献先生语不轻。汉使曾观楚风俗，蜀翁未识鲁书生。杨林坠露随沉魄，丛玉留诗负夙情。欲问典刑波浪阔，遥知兰砌五经横。
秋壑相迎故出奇，便应到处小迟迟。不妨簿领纷遮眼，未碍岚光秀入脾。小睡宁寻儿女梦，新诗定写水云姿。旧巾垫角风流在，何许杉篁暮雨时。
方寸陶陶事不根，但知力饮送朝昏。无田种秫空为吏，有曲成封即闭门。避暑此间真有意，悲秋今日得无言。孔公坐上多余沥，昜满农家老瓦盆。
出门聊作书生咏，倚马犹能梁父吟。汾水宁无注书地，秦关已老弃𦈡心。重来樵钓深相识，未遍湖山拟细寻。白眼何劳预人事，但知要得酒船深。
图书多似道家山，池槛清虚不绮纨。万壑春藏三石秀，五湖秋入两芦寒。冰泉喷激珠成贯，绣羽沉浮花作团。谁伴玉皇香案吏，光风霁月在阑干。
禅房何许最清深，庾岭梅边晋竹林。饷客好山胜挈榼，遗予病骨任支琴。应餐秀色咽溪茗，想待暗香来水沉。何似拍浮从我醉，夜船藉月碧千寻。
天公怜我欲无邻，得近芝兰久益芬。定免幼安还割席，拟从东野若为云。归鞭那有蓝关雪，别梦应通鲁水芹。强饭勉之书满载，与君千里共斯文。
玉斧修轮灭玷痕，金精铸魄凝寒清。缀云都去秋心浄，囊露新添夜眼明。气接瑶台端可御，地漫银汉定谁倾。何时天竺山前路，细听烟崖坠子声。
长怅浮云点太清，祇今何许问天晴。浑怜短夜相催下，不放孤光自在明。幸与高楼通远览，未劳残烛更前行。此心对酒萧条在，咄咄置之聊自倾。
廊庙无尘鉴色寒，私门谁启手亲关。万邦和气君臣里，一代文章伯仲间。多士扬眉诣东合，真人拱手倚南山。青天白日才亭午，不遣云随霰雪还。
参军肯自笑苍颜，花趁篮舆簇玉盘。賸取必知丛蝶恨，款行聊许路人看。娟娟静静春情好，淡淡浓浓妆色残。已遣小蛮歌送酒，故教乱插竹皮冠。
闻道年来多掩关，高情定满渺弥间。秋风不怕清难忍，晓日应分暖伴闲。欲唤扁舟弄云水，已疑小阁厌溪山。东堂枉把归来赋，惭愧寒空倦翮还。
柏炉烟冷尚余薫，老去孤城愈不群。沙上晚晴知独往，堂中秋思与谁分。隔溪有伴萧萧竹，对户无情冉冉云。南北东西均是寄，定回归雁不应闻。
寒溪破晓喜相过，不怪蓬头尚养疴。跃马怀金君蚤晚，历阶歃血我蹉跎。诗人自与尘埃远，病骨终惭粉泽多。别寄钓鱼船上曲，要留风月伴烟蓑。
穆穆真人第几天，九龙扶辇下非烟。定知蟾彩腾光夜，聊待蟠桃得熟年。国步无疆金柱健，官声有道兔罝贤。大邦欲效封人请，珍重祇园妙相仙。
屹屹高山自两边，纷纷鸡鸭苦当前。败垣过竹还当道，脱叶凭风欲半天。定恐黄茅藏伏兔，更呼青汉落飞鹯。一寒如此空形影，独赖狐裘三十年。
及榻青苔叠乱钱，端知肮脏倚门边。蒿莱岁晚荒三径，殽酒人疏问一廛。懒慢容教著帽进，传呼惊起藉糟眠。分庭未觉题舆宠，下士徒知公子贤。
老去追游骨亦疲，黑甜唯觉睡如饴。渐差素彩弄华发，犹梦清妍侍曲眉。愧甚雕樽负珠履，独余残雪照书帷。未妨管领东风在，官柳溪梅不用疑。
信来频慰别离魂，苦问官情却懒言。多睡正随蝴蝶梦，相怜空愧鹡鸰原。幸无俗客于书户，遥想青山对县门。定是放衙能少事，悠哉岸帻步槐根。
年来去国故迟迟，坂上长鸣老益悲。不作居山惭捷迳，彊须了事学痴儿。风霜冷面何能笑，藜藿空肠未厌饥。里巷定无杨得意，朝廷合有郑当时。
何处曾临阿母池，浑将绛雪点寒枝。东墙羞颊逢谁笑，南国酡颜强自持。几过风霜仍好色，半呼桃杏听群儿。青春独养和羮味，不为黄蜂饱蜜脾。
伐蒿种竹作清深，洗石锄垣出翠纹。玉节露匀新带月，苔肤雨涩细留云。四檐妍色开晴晓，一亩浓阴寄夕醺。陶令醉时烦客去，梦魂潇洒与谁云。
寒郊独往兴悠哉，问讯山翁破腊回。犀轴冰寒苕水句，衲衣雪暗锦营埃。归时烟树鸦声集，望处溪窗山色来。此意儿童终不觉，闭门脱𪨗拂莓苔。
法书乱眼极牛毛，卒业何时愧李翺。好在先生无燥湿，老来秀句绝孤高。不知蹭蹬沉鸾枳，却念疏慵似马曹。谁荐薛公经行着，折腰江县岂殊褒。
西曹满百第相闻，东阁招延气自春。鸡肋天教辞怒臂，牛心公与慰馋唇。酒红欲去风吹颊，山碧来迎月满身。步入柏阴清夜急，敲门惟有鹤譍人。
玉京咫尺不应疑，龙凤交横舞屡僛。素色可能妆粉并，真香直到齿牙知。珠楼先晓月未落，瑶草自春天亦私。千里一裘谁有様，邹郎吹律为薰之。
空庭白凤舞毰毸，扑帟窥帘去却回。柳絮似将春色到，梅梢不认月华来。轻盈舞殿三千女，缥缈飞天十二台。定有仙人来种玉，蓝田归计少徘徊。
塔庙新严迹半空，山前山后但孙桐。楼台影压浮天浪，钟鼓声随过岸风。定有龙宫在深碧，初疑海市变青红。众医不识人间病，遗箓谁知药石功。
东野多穷辄自鸣，半生云水共将迎。朝廷纤悉收遗老，笔势巉岩压后生。天上恩袍新草色，道傍诗句古钟声。出秦壮思磨锋锷，欲破刘郎五字城。
要作人间浩荡春，便应三日对东君。万牛早汗十围木，百谷终甘一寸云。天下公侯端有种，日边鸿雁不离群。宝炉善颂区区尔，何似君陈德似薰。
太平乐事及黎元，桂月兰灯照有年。景焰煌煌浮魏阙，清光穆穆抱尧天。皇明𪹳远辉星斗，睿唱宣和胜管弦。十二明珠供照乘，夜光飞出九重渊。
爱君如竹可无君，君去吾归麋鹿群。他日漫同千里月，明朝相望一江云。余尊尚得须臾语，新句那能款曲闻。人到寄书应不识，花间但觅醉参军。
吏最年来三再书，野梅官柳映归途。不容车下牛将犊，犹说桑间雉领雏。万里摩霄看鹄举，一城卧辙作儿呱。东邻病骨谁料理，十驾相追肯少须。
绣段遮檐玉刻樽，扬州春色最先醺。落花风起舞茵卷，秀岭烟生媚黛分。酥面锦靴轻转雪，粉吭牙板细留云。要他桃李长依旧，不借东君借冦君。
翩翩公子蚤知名，诗句年来特地清。客馆可应堪倒屣，芜编曾不累悬衡。南飞倦翮都无兴，北道主人终有情。想见绿疏前夜雨，跳珠甃玉伴吟声。
自酌椒浆酹紫渊，步虚声彻羽衣翩。坛心月冷刑鹅俎，雨脚风摇浴狶天。百里饱看红𫁂䅉，一杯轻愧黑蜿蜒。韦编漫记经纶事，老对云雷却惘然。
崖云送雨一村凉，千顷扶疏绿颖香。白马谁将河伯命，缁车先趣大夫装。老来未觉巢莲近，远去惟知曳尾忙。趁我还山先辟谷，林间日月伴君长。
罗绮山前卷旆风，夜游车马画图中。落梅已恨青春减，投辖那忧碧酒空。座上精明唯定国，眼中耐久祇元同。勤呼为惜莲灯烂，多病犹贪芋火红。
廉纤飞雨为谁休，烂漫悬灯总未收。自是一年无叹息，不妨五夕得嬉游。后车莺燕春声软，前骑熊罴夜气遒。两行红纱三百炬，插花携酒趁遨头。
七里梅花自一村，县楼目断暮云深。玉人为弄昆溪笛，尘榻空横单父琴。知有春心传庾岭，可无雪兴在山阴。金鞍簇马何时到，试听东堂偪仄吟。
荐岁熙和属卧龙，得分闲暇与君同。春筐缕雪衾裯足，午甑吹珠颊辅丰。蜥蜴兴云谁汝信，商羊舞雨自言功。州人欲识余霙雪，寄与飞廉百里风。
电转双旌雨结愁，水流行色过芳洲。賸风残月谁交取，别酒离歌且驻留。千里溪山记诗伯，一年莺燕识遨头。朝天不作含香伴，为想林间春意幽。
去年出郭麦风秋，忆共儿童迓细侯。烟雨一溪行色动，管弦千里颂声留。断魂南浦横离恨，注目东山想旧游。西槛露团春不管，抱丛寒蝶伴清愁。
宇宙中间道最大，禅仙并立儒为尊。谁将幻怪惊愚俗，总向虚空认法门。此土犹知名教重，昔人尚有典刑存。愧予晚陋羞前哲，愿以乡盟齿弟昆。
俗状尘容欲养成，犹惭岫幌不吾扃。任慵读律知难入，忍睡看山辄暂醒。兰茁有时应吐秀，茗根无味强通灵。朝霞夕菊全堪饱，肯绐侏儒学岁星。
云水肝肠要扫除，笔头费尽淡工夫。居山应免逢京兆，过我聊当见子虚。夜卧春蒲诸念冷，晚吟秋汉一峰孤。打包来作临卭客，车骑虽无亦甚都。
一生凛凛伴龙湫，末后飘飘逐置邮。老屋相安真喣沫，扁舟独往亦浮沤。晴沙照影支离晚，寒研磨烟骨董秋。八月惊潮翻口角，铃斋说似古裴休。
青鞋布袜脚腾腾，行住湖山自满膺。朝日已升天晧旰，秋风犹弄鬓鬅鬙。道逢京尹聊须避，坐列诸王傥可登。认取参寥泉上月，绿烟开处在觚棱。
梦魂夜夜钓鱼台，怀抱何当亦好开。竹日一窗窥我病，溪风三里送诗来。天花散灭双瞳冷，香烬萧寒万相灰。欲与道人游物外，故山情在首重回。
海上仙人为守关，杖头风月冷金镮。只缘长者曾倾盖，不为诸侯故出山。瘗鹤字勤衫袖黑，敲门诗苦鬓毛斑。归来一钵东堂饭，自有溪云作伴闲。
道人送客过林扃，先识穿云拄杖声。内苑深居无一念，东堂久阔尚余情。且欣能善将军饭，未怪频翻吏部羮。小住家风殊不恶，一江明月看潮生。
花开花落古东溪，賸馥残膏今在谁。后世那能接光焰，上人聊复问藩篱。散花高座真无事，乞食空肠仅不饥。急唤清风下佳树，尽吹尘土出诗脾。
翠辇遥窥日角丰，阳光浮喜散云同。海山不动双龙矫，天信频颁一鹤通。胡越照临清景内，唐虞消息笑声中。六街鼓舞谁能强，三尺儿童识帝功。
淡中着色似狂颠，心与梅同迹不然。夺我焉支宁免俗，岂无膏沐独争先。辨桃认杏何人拙，压雪欺霜政自妍。只恐东君招不得，好修犹在竹篱边。
湿云堆雨未全轻，啅鹊翻枝已唤晴。含雨落花空泪眼，袭衣香草欲知名。细泉入竹通幽意，孤策侵苔记独行。不醉河阳芳树底，乱山携酒过清明。
织水联珠未是奇，舒王留咏夺天机。神光已比箕星立，文焰长依舜日晖。一沼蛟龙涎半积，两檐鸾鹤势双飞。名山从此流传永，自昔因人重发挥。
去年倚策忆春残，芳草重寻翠屈盘。苔磴渐高天咫尺，岩花未老露蒙蒙。鸣禽时托朝霞暖，烟涧犹分夜雨寒。俯看众山皆迤逦，此心不尽四围宽。
旅悰牢落怆离群，叠翠楼前日渐曛。金饼光茫升海月，玉龙鳞甲护霜云。星星淡火随堤见，历历樵歌隔水闻。马足车音在何处，嶂南歧路锁烟氛。
河朔频河地早寒，城烟牢落水回环。几番夜雨涨新岸，一片秋云归旧山。君驷渐腾梅岭外，我车犹枕菊篱间。潮人若问何如守，病骨支撑两鬓斑。
李公亭即鲍公亭，何事因仍旧日名。官守二年如过客，风流千古是虚名。扪萝缭绕寻新径，隔水微茫认故城。陵谷变迁君莫问，此中气象转分明。
中巴旧说古刀州，环壁依城水自流。鱼米岂殊京洛在，人民轻向死生不。我来二载无青眼，心叹三农空白头。修禊何妨书即事，放怀杯酒问田畴。
地产灵芝古道场，危亭陡起负重岗。江心远叠通潮浪，海外遥分异域疆。缭绕人家依县市，寂寥烟景认吴航。倚栏望断暮云碧，不见长安见夕阳。
幽奇山水卒难图，亭插白云景象余。共乐灵踪还旧址，好编名字入新书。面前沧海迷三岛，林下谁人继二疏。洞里苍龙头角老，埋藏岁月意如何。
碧桃溪会创幽亭，岂是从前浪得名。静对好山闲日月，却疑尘世有蓬瀛。檐间自在烟云合，砌下长流风雨声。林坞不遮沧海阔，暂来还得眼双明。
巍然水曲见楼台，人指安昌邑壮哉。般若山头当户外，吴航渡口瞰江回。湖平文鹢浮空远，月满星槎泛海来。投辖不因勤粤主，为怜烟霭共徘徊。
沆瀣亭前景最豪，委输江汉任滔滔。荡云处处千层浪，沃日重重万里涛。析木有津连地下，蓬莱堆玉插天高。飘然直欲乘槎去，世累须凭割爱刀。
峥嵘栋宇压巍峨，九日游人自在过。凤翅冈高围海国，龙鳞松古蘸烟萝。齐山景色知难比，彭泽风光几倍多。每上醉来开口笑，幽香无奈菊花何。
不愧嘉名取次题，寓情仿佛古人齐。菊添细蕊金英重，松覆清幽盖影低。上戴星辰全咫尺，傍躔日月自东西。宜将斗酒频相属，靖节从来到处迷。
属玉双飞水满塘，菰蒲深处浴鸳鸯。白苹满棹归来晚，秋著芦花一岸霜。扁舟系岸依林樾，萧萧两鬓吹华髪。万事不理醉复醒，长占烟波弄明月。
层波渺渺山苍苍，轻霜殒木莲叶黄。呼儿极浦下笭箵，社瓮欲熟浮蛆香。轻蓑淅沥鸣秋雨，日暮乘流自相语。一笛清风万事休，白鸟翩翩落烟渚。
登临萧寺几回头，石怪林深山自秋。地布黄金长照日，泉溜碧玉暗通沟。浚穿地脉疑无底，静啮崖根更不流。多谢老僧勤供佛，井华晓汲注瓷瓯。
秋风锦水乐无涯，独上亭轩四望嘉。橘子满林金作块，芦梢拂岸雪飞花。酒旗高挂芙蓉港，渔棹斜趋菡萏家。描入画图收取去，故人相对饮流霞。
洞庭始波秋风起，舟人怨遥心在水。眸寒不见潇湘云，天碧江沉一千里。西洲莲老谁愁红，兰桡欲采悲秋容。采得秋容咽无语，白日长安在何处。
黄蓑老翁守钓车，卖鱼得钱还酒家。醉中乘潮过别浦，睡起不知船在沙。篱根半落春江水，稚子蓬头采洲芷。莼丝芹甲满筠笼，日暮谿桥得红米。
秋山远，秋木黄，斜汀曲屿苕花香。归云带暝卷寒色，晚吹吹回双雁行。鲈肥酒熟莼丝美，独钓孤舟老烟水。故人停浆问生涯，湘水光摇碧千里。
紫骝萧萧车辘辘，为君掩泪歌别曲。城头月堕钟鼓残，安得轮方马无足。离灯荧荧向人冷，便是归来照孤影。与君从此永相望，星在青天泉在井。
东君欲去繁华灭，城南把酒聊相别。云旗风驾不可亲，但见杨花飞似雪。杨花送君无返期，高台望断夕阳低。归来客散深院静，门前绿暗啼黄鹂。
半夜东风入桃李，杨柳烟深尘不起。江南乍煖蜂满园，洛阳初晴花出市。走马寻芳白面郎，回头巧笑人在墙。一声莺啭墙南北，引断行人归未得。
江头旧路枫林远，长笛欺梅红尚浅。桤茅破树绿无余，水雾团空寒不展。髯郎双鬓春山青，眼光射客词如云。却恐抱书移席去，竹风吹雨更愁人。
樱桃花落春风暖，绿波浤浤春渚满。龟屏六曲昼梦回，红日一庭香絮乱。层楼幛云身半倚，春意扑人浓似醉。茂陵白马归不归，眼没平芜一千里。
北风吹窗琴自动，拥炉不觉毡裘重。孤城日落星斗稀，一寸清霜压寒梦。河冰岭雪随高深，山鸡啄土鹤在林。西楼歌舞隔珠幄，独有春风人不觉。
潇湘千里冻谁结，夜趣小伧驾桃叶。故人此心思见之，幸有寒光交雪月。兴来兴尽我自乐，棹去棹回共何约。入门篝火拨新醅，相对此君殊不恶。
平生虎力鼎可扛，愤气不作咸阳降。江东子弟累千百，谁知国士元无双。一夕楚歌四面起，伯图未就人怀邦。自古功业有再举，何不隐忍过乌江。
西风吹秋落山谷，霜红换尽烟边绿。垂云门冷一事无，只有庭松与篱菊。白日兰堂一局棋，百年闲事无游丝。山僧更劝黄粱饭，真似邯郸枕上时。
岷峨润眼长可人，清江水绿如九亲。水光山色不相送，自涯而返情太真。别车驱将向何处，到此已与魑魅邻。投荒哀过三良死，可赎人亦百其身。
万里车书自一家，新城蜿蜿卧龙蛇。路民已别东西日，楼鼓初闻早晚衙。洗出云岩销虎穴，扫开烟瘴离椒花。受廛不惜躬耕去，欲与滕公度岁华。
际天州县出要荒，始觉承平日月长。一望宛无戎甲马，四围皆是汉封疆。清笳沓沓翻新曲，寒月低低下乳墙。说与远人知德意，九重深处是成康。
紫霞香雾隔氛尘，拟嘱安期谢海神。闻道仙居随处有，故教湖景到来新。菓成行拾千年子，花落休悲二月春。咫尺徐生身不到，自应船载世间人。
吹鬓东风可但寒，倦飞孤鹤已知还。花光弄暖翻承雪，云翼回阴却见山。野水曲行林下绿，春禽唤出夣中闲。欲营老宅南头住，待驻人间耐久颜。
孤鸿落照下沧洲，人在云间选胜幽。好夣知君依魏阙，此生惟我识荆州。卜居支遁应同志，载酒山公已绝忧。他日澄江浄如练，主人端在塞垣秋。
全家领项付吴钩，香骨当年谁共收。鼎镬九泉留景进，旌幢千骑忆同州。唐人铁券惊何语，蜀国壶浆笑旧游。古柏参天僧社冷，暮烟风雨使人愁。
怪事年来一秃翁，懒能挥涕谢途穷。归心岂但杜鹃劝，官味正嫌玄酒浓。柘叶展开蚕命老，山花飞尽蝶家空。愿从春社田塍饮，内史而今要治聋。
台上看书千载客，故基青草白芊绵。那由府檄平平起，除到柴车特特贤。土俗更无堪计吏，古风空解惜囊钱。五行俱下何人见，独有高名伴汉川。
风观生凉底事雄，五湖烟浪一堂中。公方观水那无术，客欲工诗正坐穷。翻出秋潮真是幻，化成蓬峤本来空。笔端造化浑奇特，为扫茅茨半亩宫。
铃阁文书得少休，故将湖水慁清眸。似从天姥逡巡坐，拟放仙槎自在流。具眼不随千派转，此身元并一沤浮。羌谁戏墨通三昧，信是人间万法俦。
平生职事马蹄尘，三月莺花世路新。废邑尚余当日市，旌门已忘昔年陈。长江浪拍西山脚，乔木阴回太古春。惟有柳绵情不恶，解将柔远逐行人。
剩撷芸香辟蠧鱼，足音差远自逃虚。春醅已许暮留客，冻笔不妨寒著书。龟甲屏风云散漫，月窗花影树扶疏。他年子伯无闲暇，但遣儿曹访隐居。
借与江风入茂林，低低戛玉伴龙吟。琅玕影动分清奏，鸾凤声寒得至音。妙处成文元有节，虚中出乐自无心。子期一听终区别，流水高山不在吟。